10 Pelajar Disahkan Positif Covid-19, 4 Sekolah Di Sandakan Ditutup

KOTA KINABALU: Jawatankuasa Pengurusan Bencana COVID-19 Sabah mengesahkan empat sekolah di Sandakan ditutup berikutan penularan COVID-19 yang membabitkan guru dan pelajar di sekolah berkenaan.

Empat sekolah terbabit ialah Sekolah Menengah Kebangsaan (SMK) Perempuan, SMK Batu Sapi, SMK Elopura Bestari dan Sekolah Menengah (SM) St Mary, Sandakan.

Menteri Kerajaan Tempatan dan Perumahan negeri yang juga Jurucakap COVID-19 Sabah, Datuk Masidi Manjun, mengesahkan Pejabat Kesihatan Kawasan Sandakan mengarahkan sekolah terbabit ditutup selama 10 hari, sejak kelmarin.

“Punca penutupan adalah apabila terdapat beberapa pelajar dan guru didapati positif COVID-19 selepas menjalani ujian saringan.

“Pejabat Kesihatan Kawasan Sandakan mengarahkan tindakan penutupan sekolah selama 10 hari untuk menjalankan kerja-kerja sanitasi dan membendung penularan COVID-19 di sekolah,” katanya pada sidang media perkembangan COVID-19 Sabah, di sini, malam ini.

Berita mengenai penutupan sekolah terbabit tersebar di media sosial sejak semalam, namun makluman arahan penutupan itu hanya menyebut untuk menghalang penyebaran jangkitan.

Mengulas lanjut, Masidi berkata, seramai 10 pelajar dan empat guru dikesan positif melalui ujian saringan yang dilakukan dari 20 Januari hingga 26 Januari lalu.

“Mereka terdiri daripada seorang guru di SM St Mary; tujuh pelajar asrama, seorang pelajar luar dan dua guru di SMK Elopura; masing-masing seorang guru dan pelajar di SMK Batu Sapi serta seorang pelajar di SMK Perempuan Sandakan.

“Bagi pelajar yang tidak dijangkiti, sesi Pengajaran dan Pembelajaran di Rumah (PdPR) berjalan seperti biasa iaitu melalui dalam talian dan menggunakan modul pembelajaran bercetak disediakan guru masing masing,” katanya.

Setakat ini, katanya hanya empat sekolah terbabit ditutup akibat penularan COVID-19 di Sabah.

Dalam hal berkaitan, Masidi berkata, satu kes membabitkan Tadika swasta turut dikesan di negeri ini sejak 20 Januari lalu berikutan kebenaran pembukaan Tadika dan prasekolah.

Sementara itu, seorang pelajar yang dikesan positif COVID-19 selepas menjalani saringan masuk ke asrama membawa kepada pengesanan kluster baharu COVID-19 di Ranau, hari ini.

Masidi berkata, Kluster Tinanom itu dikesan melalui siasatan lanjut Jabatan Kesihatan di kampung pelajar terbabit sebelum mendapati ramai positif COVID-19 selepas menjalani saringan.

“Pada hari ini sahaja sebanyak 22 kes positif COVID-19 dikesan di kluster berkenaan, menjadikan jumlah kumulatif sebanyak 46 kes. Kes indeks adalah pelajar yang dikesan positif melalui saringan masuk asrama,” katanya.

Beliau berkata, kes positif di kampung terbabit tersebar melalui majlis keramaian yang diadakan oleh sebuah keluarga dengan menjemput jiran menyertai majlis berkenaan.

Selain Kluster Tinanom, satu lagi kluster baharu dikesan hari ini iaitu Kluster Jalan Sepanggar yang mencatatkan 10 kes baharu dengan kumulatif setakat ini sebanyak 12 kes.

Hari ini, Sabah merekodkan 288 kes baharu positif COVID-19 dan 468 pesakit dilaporkan sembuh. – BH Online

Ikuti kami di Telegram Untuk Mendapatkan Berita Dari Negeri Sabah: klik 👉 https://t.me/sabahpost


Dos Sinovac & Dos Penggalak Pfizer Kurang Berkesan Melawan Omicron

NEW YORK: Suntikan dua dos vaksin COVID-19 jenis Sinovac diikuti dos penggalak Pfizer-BioNTech menunjukkan tindak balas imun yang rendah melawan Omicron, berbanding varian lain.

Kajian itu dilakukan sekumpulan penyelidik dari Universiti Yale, Kementerian Kesihatan Republik Dominican serta beberapa institusi lain.

Menurut kajian itu lagi, suntikan dua dos Sinovac disusuli suntikan dos penggalak Pfizer-BioNTech hanya menghasilkan antibodi serupa dengan dua dos vaksin jenis Messenger Asid Ribonukleik atau mRNA.

Tahap antibodi terhadap Omicron adalah 6.3 kali lebih rendah jika dibandingkan dengan varian asal dan 2.7 kali lebih rendah jika dibandingkan dengan Delta.

Seorang daripada penyelidik, Akiko Iwasaki, menerusi ciapan di Twitter berkata, penerima vaksin CoronaVac itu mungkin memerlukan dua lagi suntikan dos penggalak bagi mencapai tahap perlindungan melawan Omicron.

Berdasarkan kajian terhadap analisis ke atas sampel daripada 101 peserta di Republik Dominican, vaksin dua dos Sinovac itu tidak menunjukkan sebarang peneutralan yang dapat dikesan terhadap Omicron.

Kajian dari Hong Kong minggu lalu menyatakan tiga dos vaksin Sinovac tidak menghasilkan antibodi yang mencukupi untuk melawan Omicron dan memerlukan dos penggalak Pfizer-BioNTech bagi mencapai tahap perlindungan diperlukan.

Sinovac CoronaVac dan Sinopharm BBIBP-CorV menjadi vaksin utama digunakan di China selain dieksport keluar oleh negara berkenaan.

Hong Kong pula setakat ini menggunakan vaksin Sinovac dan Pfizer-BioNTech. – Agensi


UMNO Tarik Sokongan Terhadap Muhyiddin Serta-Merta

KUALA LUMPUR: Umno memutuskan menarik diri dari Perikatan Nasional (PN) berkuatkuasa serta merta.

Presiden Umno Datuk Seri Ahmad Dr Ahmad Zahid Hamidi berkata, keputusan itu diambil selepas memperhalusi dan mempertimbangkan garis panduan utama oleh Majlis Tertinggi pada 11 Mac 2020 ketika Umno memberi sokongan kepada Perdana Menteri Tan Sri Muhyiddin Yassin.

Katanya, antara garis panduan itu adalah kerajaan harus segera menangani kelembapan ekonomi dan melakarkan pelan tindakan berkesan menangani pandemik Covid-19.

“Selepas diperhalusi garis panduan Umno sebagai syarat memberikan sokongan kepada Tan Sri Muhyiddin Yassin, adalah gagal dipenuhi dan memuaskan.

“Bagi memenuhi mandat sebulat suara perwakilan Perhimpunan Agung Umno 2020, dan berpandukan tujuh kegagalan yang digariskan, maka tempoh memberikan sokongan kepada Muhyiddin ditarik balik dan ditamatkan serta merta.

“Justeru Umno mendesak agar Tan Sri Muhyiddin berundur secara terhormat bagi membolehkan Perdana Menteri baharu dilantik secara terhormat

“Perdana Menteri baharu diharapkan dapat menangani wabak Covid-19 dan program imunisasi dengan berkesan. Selepas dapat mengawal Covid-19, Perdana Menteri baharu perlu menasihati Yang di-Pertuan Agong untuk mengadakan pilihan raya dan memberikan mandat kepada rakyat untuk memilih kerajaan secara sah,” katanya.

Katanya, Majlis Tertinggi juga memutuskan tidak akan memberi sokongan kepada Datuk Seri Anwar Ibrahim atau memberikan sokongan kepada Pakatan Harapan dan DAP. – HMetro

Ikuti kami di Telegram Untuk Mendapatkan Berita Dari Negeri Sabah: klik 👉 https://t.me/sabahpost


BERSATU, Muafakat Nasional Peroleh Majoriti Mudah Bentuk Kerajaan Di Johor

JOHOR BAHRU: Sultan Johor, Sultan Ibrahim Iskandar berpuas hati dengan cadangan penubuhan kerajaan negeri yang baharu gabungan Parti Pribumi Bersatu Malaysia (BERSATU), UMNO, MIC dan PAS.

Dewan Undangan Negeri (DUN) Johor mengandungi 14 wakil, masing-masing daripada UMNO dan DAP (14), diikuti 11 Ahli Dewan Undangan Negeri (ADUN) BERSATU, sembilan daripada Parti Amanah Negara, PKR (5), MIC (2) dan PAS (1).

Setiausaha Sulit Sultan Johor, Datuk Jaba Mohd Noah, berkata hasil temubual baginda dengan 54 Ahli Dewan Undangan Negeri (ADUN) yang hadir menghadap semalam, seramai 28 ADUN memilih gabungan baharu, manakala 26 memilih Pakatan Harapan (PH).

Daripada 56 ADUN di Johor, dua tidak dapat hadir ke istana semalam adalah ADUN AMANAH Simpang Jeram, Datuk Seri Salahuddin Ayub dan ADUN BERSATU Puteri Wangsa, Mazlan Bujang.

Jaba memaklumkan, Presiden BERSATU, Tan Sri Muhyiddin Yassin yang juga ADUN Bukit Gambir turut hadir dalam sesi temubual semalam.

“Setiap ADUN dikehendaki menandatangani akuan bersumpah (SD) bagi mengesahkan pendirian mereka sama ada menyokong PH atau gabungan baharu,” katanya dalam satu kenyataan, hari ini.

Beliau berkata, gabungan parti baharu berhak memberikan cadangan nama calon Menteri Besar, sebelum susunan Ahli Majlis Mesyuarat Kerajaan negeri yang baharu dilantik.

Jaba menjelaskan, Sultan Ibrahim berharap pentadbiran Kerajaan Johor segera dibentuk bagi memastikan pembangunan negeri berjalan dengan lancar demi kemajuan dan kesejahteraan hidup semua rakyat di negeri itu.

Semalam, Menteri Besar, Datuk Dr Sahruddin Jamal bersama Pengerusi Barisan Nasional (BN) Johor, Datuk Hasni Mohammad menghadap Sultan Ibrahim bersama 52 ADUN daripada PH, BN dan PAS.

Sesi berkenaan berlangsung selama dua jam di Bangunan Sultan Ibrahim di Bukit Timbalan, di sini.


2 Anggota PGA Hilang Ditemui Maut

MIRI : Dua anggota Pasukan Gerakan Am (PGA) yang dilaporkan hilang ketika menjalankan rondaan di hulu Baram, malam tadi ditemui meninggal dunia hari ini.

Pesuruhjaya Polis Sarawak, Datuk Aidi Ismail yang mengesahkan kejadian itu bagaimanapun tidak menjelaskan punca kematian mereka.

“Kedua-duanya telah dijumpai dan meningggal dunia dan dihantar ke Hospital Miri,” katanya ringkas dalam maklumbalas menerusi aplikasi Whatsapp, sebentar tadi.


Seramai 4,022 Orang Dikuarantin Di Sabah, 8 Ingkar Arahan

KOTA KINABALU: Lapan daripada 4,022 orang di Sabah yang diperintahkan menjalani kuarantin di rumah didapati gagal mematuhi arahan berkenaan.

Pengarah Kesihatan Negeri Sabah, Datuk Dr Christina Rundi berkata, lima orang di Tawau dan tiga di Papar didapati ingkar dengan perintah itu dan kesemua mereka diambil tindakan di bawah Seksyen 15 (1) Akta Pencegahan dan Pengawalan Penyakit Berjangkit 1988.

Mengikut Seksyen 24 akta sama, individu yang gagal patuhi perintah kuarantin atau pemantauan perintah pengawasan dan pemerhatian boleh dipenjara sehingga dua tahun atau denda, atau kedua-duanya sekali.

Beliau menerusi satu kenyataan pada 10 malam tadi memaklumkan, bilangan kontak rapat yang masih dalam pemerhatian (PUI) pihak Jabatan Kesihatan Negeri Sabah (JKNS) adalah 3,790 orang dan bilangan kontak rapat yang telah tamat tempoh Home Quarantine selama 14 hari adalah seramai 232 orang.

Merujuk kepada hanya satu kes baharu dilaporkan hari ini, Christina berkata, bilangan ujian yang dapat dijalankan oleh Makmal Kesihatan Awam Kota Kinabalu sekarang ini agak terbatas disebabkan kekurangan reagen.

Maka, bilangan kes yang dilaporkan setiap hari tidak menggambarkan keadaan sebenar.

“Situasi ini dialami oleh semua makmal Kementerian Kesihatan Malaysia (KKM) di seluruh negara. JKNS sedang berusaha untuk mengatasi masalah ini secepat mungkin,” jelasnya.

Christina berkata, jumlah keseluruhan kes Covid-19 di Sabah adalah 170 kes dan tiga kes yang tidak berkaitan dengan perjumpaan tabligh didapati mempunyai  sejarah melancong ke Thailand.

Sehingga kini, satu Pusat Kuarantin baharu telah dibuka di daerah Kota Belud iaitu di Masjid Jamek Kg. Pirasan.

“Setakat hari ini, seramai 553 orang yang ditempatkan di 13 Pusat Kuarantin seluruh Sabah dan enam orang telah dibenarkan pulang,” ujarnya.

Christina berkata, JKNS juga telah mengarahkan penutupan dua ladang masing-masing di Kinabatangan dan Kalabakan, Tawau kerana terdapat beberapa kes positif dilaporkan di ladang-ladang tersebut.

Mengenai video tular menunjukkan kakitangan Hospital Lahad Datu yang menjahit sendiri peralatan pelindung diri (PPE), itu adalah usaha inovatif mereka sementara menunggu bekalan PPE sampai. – BorneoToday


Terjaga Dari Tidur, Dengar Suara Minta Tolong

MEMBAKUT: “Saya mendengar suara wanita meminta tolong tetapi saya tidak berupaya untuk membantu.“

Cerita Halimah Salleh, 50, yang menjadi saksi kebakaran yang membabitkan tujuh sekeluarga mati rentung, awal pagi ini, di Kampung Bandau, di sini.

Suri rumah yang berasal dari kampung itu, berkata beliau terjaga dari tidur awal pagi tadi apabila mendengar bunyi letupan besar sebelum menyedari api sedang marak.

“Saya terjaga sekitar jam 1:15 pagi apabila mendengar bunyi letupan yang besar. Kemudian, saya dapati rumah sebelah terbakar dan api begitu besar.

“Saya mendengar suara wanita yang saya rasakan, isteri kepada tuan itu meminta tolong. Tetapi apakan daya saya tidak mampu berbuat apa-apa.

“Melihat api yang besar sebegitu, anak lelaki saya, Arianto segera menghubungi bomba. Sehingga kini, apabila saya lihat rumah itu saja saya tidak dapat menahan air mata.

“Suara meminta tolong itu juga masih jelas kedengaran di telinga saya sehingga kini,” katanya ketika ditemui BH.

Sementara itu, Arianto Amal, 29, berkata dia segera menghubungi bomba apabila melihat api marak di rumah terbabit.

“Sementara menunggu bomba sampai, saya dan orang kampung berusaha memadamkan api. Tetapi semuanya sudah terlambat,” katanya.

Terdahulu, tujuh sekeluarga rentung selepas rumah kayu didiami mereka musnah dalam kebakaran di Kampung Lampijas, Membakut, dekat Beaufort, awal pagi ini.


Shafie Umum Calon WARISAN Plus 10 September

KENINGAU: Selepas berteka-teki mengenai tarikh pengumuman calon Parti Warisan Sabah (Warisan), akhirnya hari ini, Datuk Seri Panglima Mohd Shafie Apdal mendedahkan 10 September ini sebagai tarikh pengumuman calon Warisan Plus.

Ketua Menteri ini berkata, Warisan Plus akan mengumumkan calon bagi Pilihan Raya Negeri (PRN) Sabah pada tarikh tersebut, iaitu dua hari sebelum Hari Pengumuman Calon, Suruhanjaya Pilihan Raya (SPR).

Berkemungkinan pengumuman itu melibatkan pengumuman calon rakan kerjasama Warisan seperti Pertubuhan Kinabalu Progresif Bersatu (UPKO), Parti Keadilan Rakyat (PKR), Parti Tindakan Demokratik (DAP) dan Parti Amanah Negara (AMANAH).

”Atas sebab itu saya maklumkan kepada Madius untuk menyatakan siapa calon (UPKO), AMANAH, PKR sebab pilihan raya ini penting kepada kita.

”Ia bukan semata-mata pengagihan kerusi tapi kita mahu menang pilihan raya ini.

“Sekarang pun BN (Barisan Nasional) dan PN (Perikatan Nasional (PN) bergelut.

“Pilihan raya ini penting bagi kita jadi kita kena pastikan kita adalah pilihan utama,” katanya semasa berucap sempena Majlis Pelancaran Jentera Pilihan Raya Warisan Plus sempena Pilihan Raya Negeri Sabah ke-16, di Dewan Masyarakat Keningau, hari ini.

Tambahnya, rakyat kena bersatu bagi memastikan Warisan kembali memegang tampuk pemerintahan Sabah sekali lagi.

Bagi PRN Sabah, Hari Penamaan Calon adalah pada 12 September dan Hari Pengundian pada 26 September ini.- BorneoToday

Ikuti kami di Telegram Untuk Mendapatkan Berita Dari Negeri Sabah: klik 👉 https://t.me/sabahpost


Sabah Benarkan Operasi Panggung Wayang, Salon Kecantikan, Refleksologi & Urut

KOTA KINABALU: Panggung wayang serta premis perkhidmatan kecantikan dan kesihatan kini dibenarkan beroperasi di Sabah.

Ketua Menteri Datuk Seri Panglima Mohd Shafie Apdal berkata, kebenaran itu membabitkan aktiviti solekan dan rawatan rambut, dandanan rambut, manikur dan pedikur, serta cuci dan rawatan muka.

Selain itu katanya, turut dibenarkan beroperasi aktiviti cukur jambang dan misai serta refleksologi dan urut.

“Waktu operasi perniagaan hendaklah dijalankan seperti biasa tertakluk kepada prosedur operasi standard (SOP) Kementerian Kesihatan Malaysia (KKM), pihak berkuasa tempatan (PBT) dan pihak berwajib.

“Kerajaan negeri mengingatkan rakyat Sabah untuk terus mengamalkan penjarakan sosial, memakai pelitup muka dan menggunakan cecair pembersih tangan,” katanya dalam kenyataan di sini semalam.

Shafie berkata, langkah itu bagi memastikan keselamatan diri, keluarga dan komuniti dalam membendung penularan COVID-19. – Utusan Borneo


COVID-19: Kluster Baharu Di Selangor Babit Suami Isteri Pulang Dari Sabah

KUALA LUMPUR: Kementerian Kesihatan (KKM) mengesan satu lagi kluster baharu di Selangor yang dikenali sebagai Kluster Jalan Apas.

Menurut Ketua Pengarah Kesihatan, Tan Sri Dr Noor Hisham Abdullah, kes membabitkan pasangan suami isteri warganegara Malaysia yang mempunyai sejarah perjalanan ke Tawau dan Semporna, Sabah.

“Kes indeks bagi kluster mempunyai sejarah perjalanan Sabah dari 13 hingga 16 September lalu.

“Kedua-dua kes indeks mula bergejala demam, batuk dan selesema pada 18 September dan kemudian mendapatkan rawatan di pusat perubatan pada 19 September.

“Mereka kemudian dirujuk ke Hospital Tengku Ampuan Rahimah, Klang pada 24 September sebelum didapati positif COVID-19 pada 26 September.

Mereka kini dirawat di Hospital Sungai Buloh.“Hasil saringan kontak rapat mendapati enam lagi kes positif COVID-19 pada 27 September.

Sehingga kini, seramai 66 individu telah disaring,” katanya dalam kenyataan di sini, hari ini.

Daripada jumlah berkenaan, lapan kes dikesan positif COVID-19, manakala 56 individu disahkan negatif manakala dua lagi individu masih menunggu keputusan. – AWANI


Sarawak Perketat Kawalan Sempadan Dengan Sabah, Kalimantan

KUCHING, 14 Okt: Jawatankuasa Pengurusan Bencana Negeri (JPBN) Sarawak dalam mesyuaratnya hari ini, memutuskan untuk mengetatkan lagi kawalan sempadan daratnya dengan Sabah,  memandangkan bilangan kes COVID-19 yang semakin meningkat terutamanya di negeri jiran itu.

Pergerakan ke Sabah melalui sempadan Merapok, pekan paling utara Sarawak, dan Sindumin, pekan paling selatan Sabah, perlu diperketatkan lagi, kata Timbalan Ketua Menteri merangkap pengerusi JPBNS Datuk Amar Douglas Uggah Embas.

“Agensi keselamatan akan menambah bilangan anggota dan kawalan termasuk di jalan-jalan tikus, sementara kawalan dan rondaan yang lebih ketat dan kerap juga akan dipertingkatkan di sempadan Kalimantan (wilayah Indonesia),” katanya pada sidang media di sini.

Ditanya sama ada kerajaan negeri Sarawak akan membantu dalam usaha menangani wabak COVID-19 di Sabah, beliau berkata keadaan di negeri jiran itu di bawah pengawasan Majlis Keselamatan Negeri (MKN) dan kerajaan negeri akan membantu, hanya sekiranya diminta oleh MKN.

“Bagaimanapun, kita juga perlu sentiasa bersiap sedia menghadapi kemungkinan penularan semula (Covid-19) di negeri ini,” katanya.

Sementara itu, Timbalan Pengarah Jabatan Kesihatan Negeri Sarawak Dr Rosmawati Ariffin yang turut hadir di sidang akhbar itu berkata, seramai 19 kakitangan jabatan itu dari Sarawak telah dihantar ke Sabah sejak dua minggu lepas, untuk membantu menangani wabak berkenaan.- BERNAMA

Ikuti kami di Telegram Untuk Mendapatkan Berita Dari Negeri Sabah: klik 👉 https://t.me/sabahpost


Jakarta berantakan

Jakarta: Ibu kota Indonesia bertukar huru-hara semalam apabila polis melepaskan gas pemedih mata dan menembak meriam air ke arah ribuan penunjuk perasaan yang membantah kemenangan Presiden Joko Widodo (Jokowi) dalam pilihan raya presiden baru-baru ini.

Tunjuk perasaan yang bermula kelmarin itu menyebabkan beberapa lokasi di Jakarta dipenuhi dengan sampah sarap dan kereta yang terbakar.

Gabenor Jakarta, Anies Baswedan berkata, seramai enam orang maut dan lebih 200 cedera ketika bertempur dengan polis antirusuhan. Puluhan lagi ditangkap.

Polis berkata, pihaknya masih menyiasat punca kematian mangsa tetapi menafikan pihak berkuasa menembak peluru hidup ke arah kumpulan penunjuk perasaan.

Pada awal pagi semalam, beberapa penunjuk perasaan membakar gerai dan kereta serta membaling batu dan mercun ke arah polis yang mengarahkan mereka bersurai.

Tidak lama kemudian jalan utama di bandar itu dihalang, beberapa pusat beli-belah, bangunan pejabat dan sekolah juga ditutup.

Lebih 30,000 askar dikerahkan ke Jakarta sebelum pengumuman rasmi pilihan raya presiden diumumkan.

Jumlah penunjuk perasaan dilaporkan semakin meningkat dan polis menjangkakan lebih ramai akan berhimpun menjelang malam.

Sebahagian penunjuk perasaan yang datang dilihat membawa batang kayu dan meletakkan ubat gigi di sekeliling mata mereka untuk mengurangkan kesan gas pemedih mata.

Jurucakap polis Indonesia, Muhammad Iqbal berkata, majoriti penunjuk perasaan yang datang adalah dari luar Jakarta dan polis turut menemui sampul surat mengandungi wang ketika membuat pemeriksaan terhadap mereka.

“Insiden yang berlaku pada pagi ini bukannya spontan tetapi ia dirancang,” katanya.

Kekacauan itu tercetus selepas suruhanjaya pilihan raya kelmarin mengesahkan Jokowi menewaskan jeneral bersara Prabowo Subianto dalam pilihan raya presiden yang diadakan pada 17 April lalu.

Bagaimanapun, Prabowo tidak menerima keputusan itu kerana menganggap berlaku penipuan besar-besaran.

“Saya perlu menyokong kedaulatan Indonesia. Berlaku penipuan besar-besaran dalam pilihan raya ini,” kata seorang penyokong Prabowo, Puji Astuti.

Beberapa bekas pegawai tentera yang menyokong Prabowo juga ditangkap termasuk bekas komander pasukan khas kerana dituduh menyeludup senjata kepada penunjuk perasaan.

Rusuhan itu juga mencetuskan kemarahan pengguna Internet di Indonesia dengan tanda pagar #Tangkapprabowo menjadi sohor kini di media sosial.

Pihak berkuasa Indonesia mengehadkan media sosial untuk menghalang penyebaran berita palsu dan hasutan yang dibimbangi boleh menyemarakkan lagi rusuhan di Jakarta, kata menteri politik, undang-undang dan keselamatan, Wiranto semalam.

“Untuk mengelak berlaku provokasi dan penyebaran berita palsu dalam kalangan masyarakat, kami akan mengehadkan beberapa bahagian media sosial,” katanya.

Wiranto berkata, pihak berkuasa juga sudah mengetahui siapa dalang rusuhan berkenaan dan akan memastikan tindakan diambil terhadap mereka.

“Kami sebenarnya, daripada hasil siasatan sudah tahu siapa dalang rusuhan berkenaan. Pihak berkuasa dengan seluruh kekuatan akan bertindak tegas terhadap mereka.

“Berdasarkan rentetan peristiwa hingga tercetusnya rusuhan, kami melihat ada usaha untuk membuat kekacauan di seluruh negara,” katanya.

Bagaimanapun, Wiranto tidak menyatakan siapa dalang berkenaan.

Rusuhan besar-besaran di Jakarta itu bermula kelmarin selepas pengumuman keputusan pilihan raya presiden yang memihak kepada Presiden Joko Widodo (Jokowi).

Keputusan itu dibantah pesaingnya, Prabowo Subianto yang menuduh berlakunya penipuan besar-besaran dalam pilihan raya berkenaan. – AFP


ADUN Sukau Datuk Saddi Abdul Rahman hari ini umum sertai Parti Warisan Sabah

SANDAKAN, 10 Dis –  Anggota Dewan Undangan Negeri (ADUN)  Sukau Datuk Saddi Abdul Rahman hari ini mengumumkan menyertai Parti Warisan Sabah (Warisan).

Beliau sebelum ini menjadi ADUN Bebas selepas keluar dari UMNO pada 1 Ogos lepas.

Pada sidang media di sini, Saddi berkata borang keahlian penyertaannya dalam Warisan akan beliau serahkan kepada Presiden Warisan yang juga Ketua Menteri Sabah Datuk Seri Mohd Shafie Apdal dalam masa terdekat.

Katanya beliau sebelum ini telah berjumpa dengan Mohd Shafie menyatakan keputusan menyertai Warisan dan dia berlapang dada menerima kemasukan saya menyertai Warisan.

“Tiada syarat untuk saya menyertai Warisan dan saya hanya mahu fokus kepada pembangunan kawasan DUN Sukau dan kebajikan rakyat.

“Ini kerana jika terus menjadi ADUN Bebas, saya tidak dapat menunaikan harapan rakyat yang diberikan pada Pilihan Raya Umum yang lepas,” katanya.

Hadir sama pada sidang media itu adalah Pembantu Menteri Kepada Ketua Menteri yang juga Ahli Majlis Tertinggi Warisan Arifin Asgali dan Ketua Bahagian Warisan Kinabatangan Mahmod Tahsan.

Pada PRU14, Saddi mewakili UMNO memenangi kerusi DUN Sukau dengan majoriti undi 1,628, mengalahkan tiga calon lain dari Warisan, Parti Harapan Rakyat dan Parti Perpaduan Rakyat Sabah.

Dalam pada itu, Saddi turut memohon maaf kepada mana-mana pemimpin terdahulu semasa rejim Barisan Nasional, sekiranya keputusan yang diambil beliau ini tidak menyenangkan hati ramai pihak.

“Apapun tindakan yang saya ambil tentu ada pro dan kontranya. Dalam politik, tiada kawan dan lawan yang kekal, yang kekal adalah perjuangan untuk membela rakyat,” katanya.

Saddi berkata dalam tempoh lima bulan sebagai ADUN Bebas, beliau telah tertarik dengan visi kewujudan Warisan yang dipimpin oleh Mohd Shafie yang telah menggariskan dasar perjuangannya yang bermatlamatkan kepada kepentingan pembelaan seluruh rakyat Sabah tanpa mengira pegangan dan anutan agama serta suku kaum.


Lelaki telan batu, penutup botol dan wang syiling

SEOUL: Doktor yang merawat seorang lelaki selepas mengadu sakit perut terkejut apabila menemui batu, penutup botol serta wang syiling seberat 2 kilogram (kg) di dalam perutnya.

Lelaki berusia 54 tahun yang menghadapi masalah lembam itu mengaku dia mempunyai tabiat menelan objek terbabit setiap kali berasa keresahan.

Dia hadir ke hospital baru-baru ini untuk mendapatkan rawatan di Hospital Universiti Ilsan Paik kerana sakit perut dan doktor menyedari ada sesuatu tidak kena sebelum melakukan imbasan serta menemui objek berkenaan.

Pada mulanya, beberapa doktor cuba mengeluarkan objek itu dengan prosedur gastroskopi tetapi gagal menyebabkan mereka terpaksa menjalankan pembedahan dan mengeluarkannya satu demi satu.

Doktor yang terbabit dalam pembedahan itu, Dr Pyong Wha Choi menerbitkan kes pelik itu dalam sebuah jurnal.

“Pembedahan terpaksa dilakukan kerana banyak objek asing di dalam perutnya

Sebaik objek itu ditelan, simptom yang dialami agak jarang berlaku. Dalam kes ini, pesakit tidak mengadu muntah tetapi mengalami sakit perut,” katanya. – Agensi


Indonesia daftar perkahwinan 200 pasangan bukan Islam yang berkahwin di Sabah

TAWAU, 29 Nov – Konsulat Republik Indonesia (KRI) di Tawau mengambil inisiatif mendaftarkan perkahwinan 200 pasangan bukan Islam warganegara republik itu yang berkahwin di sini.

Konsulnya, Sulistijo Djati Ismojo berkata perkara itu sekali gus turut membantu mendapatkan 500 sijil lahir bagi anak-anak daripada 200 pasangan tersebut.

“Ini antara langkah membantu warganegara Indonesia (WNI) untuk mendapatkan hak khususnya status kewarganegaraan anak-anak mereka,” katanya ketika ditemui pemberita pada majlis Kegiatan Peresmian Akta (sijil) perkahwinan serta Akta (sijil) Kelahiran bagi WNI di sini, pada hari ini.

Program tahunan itu diadakan KRI dengan kerjasama Direktorat Jenderal Kependudukan dan Pencatatan Sipil, Kementerian Dalam Negeri Republik Indonesia.

Sulistijo  berkata program kali kedua itu yang berlangsung sehingga 2 Disember ini turut mendapat kerjasama daripada pemimpin agama di Nunukan yang melaksanakan Kegiatan Pencatatan dan Penerbitan Akta Perkawinan Kristen dan Katolik serta Akta Kelahiran.


Program Ramah Mesra Ketua Menteri Di Tambunan Tidak Gugat Kedudukan Huguan Siou

KOTA KINABALU: Dakwaan menyatakan penganjuran Program Ramah Mesra Ketua Menteri pada Sabtu ini tidak menghormati Huguan Siou dan bertujuan merekrut ahli Parti Warisan Sabah (PWS) adalah tidak benar.

Setiausaha Akhbar Menteri Pembangunan Infrastruktur Jasnin Suman berkata, dakwaan berunsur hasutan yang tular dan dikongsi melalui aplikasi WhatsApp itu dilihat sengaja dilakukan bagi memboikot majlis berkenaan.

Beliau berkata, tindakan melaga-lagakan pemimpin kerajaan dengan pemimpin agung masyarakat Kadazandusun Murut (KDM) Tan Sri Joseph Pairin Kitingan itu adalah agenda jahat pihak tertentu.

“Ada pihak yang mendakwa penganjuran program ramah mesra itu adalah landasan awal Datuk Peter Anthony selaku Presiden Pertubuhan Kadazan DusunMurut (KDM) Malaysia untuk mempangaruhi kedudukan Huguan Siou. Itu adalah kenyataan berbaur fitnah dan disengajakan.

“Sebagai rekod, Peter selaku Presiden KDM Malaysia dalam satu kenyataan akhbar pada Mei 2018 jelas menyatakan Pairin kekal sebagai ‘Huguan Siou’ dan akan terus dihormati. Tiada sebab untuk mengenepikan kedudukan Pairin sebagai Huguan Siou, malah tiada siapa yang boleh mencabar kedudukan beliau untuk jawatan berkenaan,” kata Jasni dalam satu kenyataan, di sini pada Khamis.

Menurutnya, hubungan pemimpin masyarakat KDM di Sabah khususnya Pairin dan Peter amat baik dan ianya jelas dilihat dalam penganjuran Pesta Kaamatan Negeri Sabah 2019.

Pertemuan empat mata antara Pairin dan Peter jelas memperlihatkan keikhlasan kedua-dua pemimpin itu untuk memartabatkan bangsa KDM.

Pairin selaku Huguan Siou juga telah bersetuju dengan cadangan menyatukan bangsa KDM tanpa mengira fahaman politik.

Berkenaan dengan dakwaan mengatakan majlis pada 20 Julai di Dewan Pisompuruan Tambunan itu sebagai medium untuk mendaftar ahli Warisan menerusi borang keahlian KDM Malaysia juga merupakan satu tuduhan tidak berasas.

“Amalan mengisi borang untuk menjadi ahli Pertubuhan KDM Malaysia dengan menyertakan salinan Kad Pengenalan kepada para petugas merupakan langkah yang sering dilakukan pertubuhan dalam apa juga majlis yang diadakan. Ini antara usaha menambah keahlian Pertubuhan KDM Malaysia.

“Dengan menunjukan Kad Penganalan dan menyediakan salinan, pihak petugas akan memudahkan proses mengisi borang sekaligus dapat memastikan bahawa pemohon tersebut adalah benar-benar bangsa KadazanDusunMurut (KDM) dan bukannya warga asing.

“Justeru tuduhan mengatakan tujuan meminta salinan Kad Pengenalan semasa mendaftar menjadi ahli Pertubuhan KDM Malaysia sebagai ‘ada udang sebalik batu’ dan dikaitkan dengan pendaftaran automatik sebagi ahli Warisan adalah tidak benar sama sekali.

Pemberian hadiah-hadiah cabutan bertuah juga sudah menjadi amalan biasa dalam program-program anjuran KDM Malaysia dari dahulu sebagai memeriahkan lagi program atau majlis yang dianjurkan.

Selain daripada hadiah-hadiah bertuah, turut menjadi amalan dan kebiasan penganjur (KDM Malaysia) ialah memberi sumbangan kepada warga emas, fakir miskin, anak-anak yatim dan badan keagamaan tanpa mengira agama, bangsa dan fahaman politik.

“Saya berharap penjelasan ini dapat menafikan segala dakwaan serta fitnah pihak tertentu yang sengaja menimbulkan prasangka serta provokasi dalam kalangan masyarakat KDM di Sabah,” ujarnya.


MP Bukit Gantang, MP Sri Aman Nafi Sokong Dr M

Ahli Parlimen Bukit Gantang Syed Abu Hussin Hafiz Syed Abdul Fasal menafikan menyokong Dr Mahathir Mohamad.

“Saya menafikannya,” katanya kepada Malaysiakini, sambil menambah bahawa dia tidak pernah menandatangani akuan berkanun (SD) yang menyokong perdana menteri sementara itu.

Sebaliknya dia berkata, beliau telah menandatangani SD yang menyokong Muhyiddin Yassin.

Beliau turut memberikan gambarnya yang menyampaikan SD   kepada Muhyiddin dan Presiden Umno Ahmad Zahid Hamidi.

Difahamkan, gambar itu diambil pagi ini.

Sementara itu, Ahli Parlimen Sri Aman Masir Kujat (atas) tampil sebagai ahli parlimen kedua menafikan menyokong Mahathir.

“Saya menyokong Muhyiddin sebagai perdana menteri,” kata Masir.

Ini membawa jumlah Ahli Parlimen yang menyokong Mahathir hingga 113.

Senarai asal yang dikongsi Mahathir sebelum ini, yang menyebut jumlahnya sebagai 114, tertinggal nama ahli Parlimen Hulu Selangor dari PKR, June Leow.

Senarai itu diperbetulkan pada jam 11.49 malam.

Mahathir berharap Agong akan dapat menerima surat yang disediakannya untuk menjelaskan sokongan terhadapnya.

Muhyiddin dijangka angkat sumpah pada jam 10.30 pagi esok.


ePP Permudah Permohonan Pembangunan Di Sabah

KOTA KINABALU: Urusan permohonan pelan pembangunan kini dipermudahkan menerusi penggunaan Sistem Aplikasi e Planning Permission (ePP).

Aplikasi berkenaan adalah bagi menggantikan ‘central board’ yang sudah dimansuhkan penggunaaanya.

Ketua Menteri, Datuk Seri Mohd Shafie Apdal berkata pemaju tidak perlu lagi mengisi borang secara manual malahan hanya isi semua data diminta secara online dalam portal disediakan.

“Selepas semuanya lengkap, mereka hanya menghantarnya dan tunggu kelulusan dalam masa 24 jam.

“Bagi memastikan pengesahan setiap permohonan pembangunan dapat dilaksanakan secepat mungkin, semua pemaju hendaklah memahami serta mengetahui maklumat termasuklah pengesahan bomba, perancangan bentuk bagi sesuatu bangunan, kilang atau perumahan.

“Aplikasi ini juga adalah satu langkah bagi kita mengurangkan kos melibatkan bahan binaan yang mungkin meningkat sepanjang tempoh menunggu kelulusan permohonan.

“Selain itu, ia dilihat dapat mengelakkan masalah rasuah ketika proses memohon kelulusan bagi sesebuah projek,” katanya.

Beliau berkata demikian ketika Majlis Pelancaran Sistem Aplikasi e Planning Permission (ePP), dekat sini, hari ini.

Dalam pada itu, Mohd Shafie berkata aplikasi terbabit sudah mula digunakan Dewan Bandaraya Kota Kinabalu (DBKK) sejak Januari ini manakala pelaksanaan di peringkat Majlis Perbandaran Sandakan (MPS) dan Majlis Perbandaran Tawau (MPT) bakal dilaksana dalam jangka masa terdekat.

Bagaimanapun, daerah kecil yang tidak mempunyai keupayaan, seperti DBKK, MPT dan MPS, daerah-daerah terbabit akan di satukan mengikut zon selewatnya Jun hadapan.


Kategori Pengeluar i-Sinar KWSP Perlu Diperluaskan

KUALA LUMPUR: Kumpulan Wang Simpanan Pekerja (KWSP) dicadang memperluaskan kelayakan program i-Sinar kepada pencarumnya yang dikenakan potongan gaji sekurang-kurangnya 25 peratus.

Cadangan itu disuarakan Datuk Seri Dr Wan Azizah Wan Ismail (PH-Pandan) ketika membahaskan Rang Undang-Undang Perbekalan 2021 di Dewan Rakyat hari ini.

Dr Wan Azizah berkata, berdasarkan pengumuman KWSP semalam, hanya ahli yang kehilangan pekerjaan, diberi cuti tanpa gaji dan tiada sumber pendapatan yang lain dibenarkan mengeluarkan wang daripada Akaun 1 mereka.

“Saya berterima kasih kepada KWSP kerana mendengar rintihan rakyat yang disuarakan oleh wakil rakyat.. Bagaimanapun, saya mendapati bahawa yang layak mendapatkan kemudahan i-Sinar ini hanyalah ahli yang hilang kerja atau yang terpaksa bercuti tanpa gaji serta tidak mempunyai sumber pendapatan lain.

“Sebagai penambahbaikan, saya ingin mencadangkan supaya kemudahan ini ditawarkan juga kepada ahli KWSP yang pendapatan mereka dipotong sekurang-kurangnya 25 peratus,” katanya.

Justeru, beliau berharap proses permohonan program itu dipermudahkan kerana rakyat amat memerlukan wang untuk meneruskan kelangsungan hidup. – BH Online

Ikuti kami di Telegram Untuk Mendapatkan Berita Dari Negeri Sabah: klik 👉 https://t.me/sabahpost


PRN Sabah: Wanita Pengsan Di Pusat Mengundi

MEMBAKUT: Salah seorang pengundi wanita di pusat mengundi SK Kg Brunei, di sini, pengsan ketika sedang menunggu giliran untuk mengundi, di sini.

Wanita berusia kira-kira 50-an itu diusung oleh beberapa orang petugas Suruhanjaya Pilihan Raya (SPR) sebelum diperiksa lebih lanjut oleh dua orang petugas kesihatan.

Tinjauan mendapati pengundi terbabit telah menunjukkan simptom pening sejak tiba di pusat mengundi tadi kira-kira 8.30 pagi.

Namun kira-kira jam 9 pagi, wanita terbabit rebah dan kemudian beliau dibantu petugas SPR berdekatan.


UMNO Sabah Hantar Jentera Ke PRN Melaka – Bung Moktar

KOTA KINABALU, 23 Okt  : UMNO Sabah akan menghantar jenteranya bagi membantu calon-calon Barisan Nasional dalam Pilihan Raya Negeri (PRN) Melaka yang dijadualkan pada 20 Nov ini.

Pengerusi Badan Perhubungan UMNO Sabah Datuk Seri Bung Moktar Radin berkata jentera yang diwakili Bahagian, Pergerakan Wanita, Pemuda dan Puteri UMNO negeri itu akan berkampung di Melaka dalam tempoh berkempen dan menjelang pengundian.

“Kita akan menghantar jentera dan akan diletakkan pada satu kawasan daerah mengundi yang ditentukan kemudian yang merangkumi beberapa buah kawasan Dewan Undangan Negeri (DUN),” katanya dalam satu kenyataan di sini hari ini.

Menurut Bung Moktar yang juga Ahli Majlis Tertinggi UMNO, jentera akan lebih banyak berkempen dari rumah ke rumah dalam kelompok kecil bagi mematuhi prosedur operasi standard (SOP) yang ditetapkan.

Sementara itu beliau meminta semua kepimpinan Bahagian, Wanita, Pemuda dan Puteri UMNO untuk fokus kepada usaha memperkukuhkan parti melalui gerak kerja di bahagian masing-masing.

“Kita jangan fikir perkara lain, keutamaan kita adalah memperkukuhkan jentera parti, apabila parti kita kuat dan kukuh kita akan dihormati. Soal calon dan pemilihan parti ketepikan dahulu yang penting UMNO perlu kukuh dan berada di landasan yang betul untuk berhadapan dengan Pilihan Raya Umum akan datang.

Saya selalu tegaskan UMNO mempunyai struktur yang lengkap daripada Bahagian, Wanita, Pemuda dan Puteri serta cawangan, apabila struktur ini dapat melaksanakan tanggungjawab serta peranan masing-masing, tidak ada sebab kenapa UMNO tidak dilihat sebagai sebuah parti berpengaruh,” katanya. – BERNAMA

Ikuti kami di Telegram Untuk Mendapatkan Berita Dari Negeri Sabah: klik 👉 https://t.me/sabahpost


PGA Beluran Rampas Rokok Bernilai RM68 Ribu

SANDAKAN:  Seorang lelaki ditahan Batalion 20 Pasukan Gerakan Am (PGA) Beluran ketika sedang leka memunggah 367 karton rokok seludup pelbagai jenama dianggarkan bernilai RM68 ribu di sebuah rumah di Taman Suria Jalan Lintas Sibuga, petang kelmarin.

Pegawai Memerintah PGA Batalion 20 Beluran,  Asisten Komisioner Mohd Nasaruddin M Nasir berkata pihaknya yang diketuai oleh Inspektor Mohd Damsa Dahlan bersama lapan anggota Tiger Platoon Batalion 20 PGA Beluran telah ke lokasi berkenaan untuk membuat serbuan penjualan rokok seludup lebih kuran jam 6.30 petang.

“Semasa tiba di tempat kejadian, kelihatan sebuah kenderaan jenis Proton Iswara dan seorang lelaki sedang memunggah beberapa plastik berbungkus berwarna hitam di dalam kenderaan yang di percayai rokok seludup dari dalam rumah tersebut,” katanya.

Beliau berkata apabila Inspektor Mohd Damsa bersama pasukan serbuan menghampiri lelaki berkenaan dan memperkenalkan diri sebagai pegawai kanan polis.

“Lelaki berkenaan kemudiannya menyerah diri dan mengaku sebagai penjaga rumah tersebut,” katanya.

Nasaruddin berkata pihaknya kemudiannya menemui  64 karton rokok jenama Tradition, 35 karton rokok jenama Astro Merah, 250 karton rokok jenama Astro Hijau dan 18 karton rokok jenama Apache yang dianggarkan bernilai RM68,159.00 termasuk cukai.

“Pihaknya turut merampas sebuah kereta jenis Proton Iswara bernilai RM7 ribu dan wang tunai sejumlah RM107.00,” katanya.

Beliau berkata tangkapan dan rampasan barang kes dibawa ke Ibu Pejabat Polis Daerah Sandakan untuk tindakan lanjut.

“Kes berkenaan disiasat mengikut Seksyen 135 (1) (d) Akta Kastam 1967,” katanya.


2,499 Pelajar Mula Bersekolah Di Lahad Datu

LAHAD DATU: Sebanyak 11 sekolah menengah di sini akan memulakan sesi pendidikan norma baharu bermula esok.

Timbalan Pegawai Pendidikan Daerah Lahad Datu Suharpi Lasuddang berkata, sesi persekolahan yang bermula jam 7 pagi hingga 2 petang itu melibatkan 2,499 pelajar.

“Sejak dua minggu lalu, setiap sekolah telah melakukan persediaan pembukaan semula sekolah dan 11 sekolah menengah di sini juga telah melakukan simulasi persekolahan seperti ditetapkan,” katanya ketika ditemui di sini.

Menurutnya, empat sekolah akan dibuka untuk sesi pembelajaran tingkatan lima iaitu di Sekolah Menengah Sains Lahad Datu yang mempunyai 87 pelajar, SMK Terusan (173), SMK St. Dominic (190) dan SMK Silabukan (134).

Manakala tujuh sekolah lain dibuka untuk pelajar tingkatan lima dan enam ialah SMK Sepagaya mengendalikan 330 pelajar tingkatan lima dan 107 pelajar tingkatan enam, SMK Agaseh (393/143) SMK Segama (136/38), SMK Tungku (188/33), SMK Desa Kencana (273/48), SM Cina (28/15) dan Kolej Vokasional Lahad Datu (81/102).

Mengulas lanjut, semua sekolah telah dibekalkan pelitup muka untuk diagih-agihkan kepada pelajar.

Katanya, setiap pelajar akan menerima 12 keping pelitup muka manakala cecair pensanitasi tangan untuk sekolah sumbangan Kerajaan Negeri Sabah.

“Pembukaan semula sesi persekolahan ini memerlukan kerjasama semua pihak terutama ibu bapa dalam memastikan kelangsungan pelajaran mereka berjalan lancar.

“Amalan norma baharu di sekolah perlu diberi perhatian kerana dengan menjayakan penjagaan kendiri terutama pematuhan Tatacara Pengendalian Piawai (SOP), sesi pembelajaran dapat berjalan lancar seterusnya mempersiapkan diri menduduki peperiksaan utama yang menjelang tiba nanti,” katanya.- Utusan Borneo

Ikuti kami di Telegram Untuk Mendapatkan Berita Dari Negeri Sabah: klik 👉 https://t.me/sabahpost


Joan Lee dinobat Pegawai Penyiasat Trafik Terbaik Sabah 2019

TAWAU: Pegawai polis IPD Tawau ASP Joan Lee dinobatkan sebagai Pegawai Penyiasat Terbaik (IO) (Jabatan Siasatan dan Penguatkuasaan Trafik) Kontinjen Sabah 2019 sempena sambutan peringatan Hari Polis ke-212 pada Isnin.

Anugerah dalam bentuk sijil penghargaan itu disampaikan Ketua Polis Daerah Tawau ACP Fadil Marsus yang mewakili Pesuruhjaya Polis Sabah Datuk Omar Mammah.

Joan, 51, berkata pengiktirafan itu disifatkannya penghargaan tugas bidang kepolisan yang menuntut sikap murni, berdisiplin, berintegriti tinggi dan sarat pengorbanan.

“Pelbagai pengalaman ditempuhi sepanjang berkhidmat dalam bidang kepolisan semenjak 1998, dan kes kemalangan empat maut serta seorang parah, paling mencabar.

“Kes di Jalan Chong Thien Vun, hadapan Pusat Komersil BDC (1Arena) tahun lepas, adalah kes kemalangan maut paling besar yang pernah saya kendalikan,” katanya.

Menurutnya, kes terbabit meninggalkan kesan cukup mendalam dalam kehidupannya, malah kes itu menarik perhatian umum dari awal hingga pesalah menerima hukuman.

Sepanjang mengendalikan siasatan kes itu juga, beliau sedaya upaya menjalankan siasatan dengan rapi dan terperinci tanpa mengira kepentingan diri atau keluarga.

Joan berkata hukuman pemandu wanita di dalam kes itu, iaitu penjara 17 tahun dan denda RM39,000 adalah yang tertinggi pernah direkodkan di Sabah.

“Saya percaya kejayaan siasatan kes ini sehingga tertuduh berjaya dibuktikan bersalah dan dijatuhkan hukuman berat menjadi faktor saya dinobatkan IO terbaik,” katanya.

Menyentuh cabaran dunia kepolisan, pegawai polis lulusan Sarjana Muda Pengurusan (Kepujian) 2009 itu menyifatkan era digital kini turut mempengaruhi tugas mereka.

Khususnya, media sosial seperti Facebook yang lebih terbuka sehingga netizen boleh berkongsi komentar dengan sesuka hati walaupun tanpa fakta atau tidak benar.

“Media sosial juga dapat mengubah persepsi masyarakat terhadap sesebuah organisasi atau individu menerusi kritikan-kritikan yang ditulis netizen tanpa usul periksa.

“Pada masa sama, seperti slogan PDRM iaitu ‘polis dan masyarakat berpisah tiada’, saya percaya kedua-dua pihak saling memerlukan antara satu sama lain,” katanya.

Sehubungan itu, beliau menaruh harapan supaya hubungan polis dan masyarakat akan terus terjalin erat demi usaha bersama menjaga keselamatan dan kedaulatan negara.

Ibu kepada dua cahaya mata itu juga berkata polis bertanggungjawab membanteras jenayah, namun masyarakat perlu berperanan sebagai ‘mata dan dan telinga’ polis.

“Sejajar dengan usia 212 tahun PDRM, saya berharap bidang kepolisan akan sentiasa relevan dan bertambah maju jaya memastikan negara terus aman dan damai,” katanya.

Dalam perkembangan berkaitan, seramai 24 pegawai dan anggota polis IPD Tawau serta enam orang awam, turut menerima sijil penghargaan yang diserahkan oleh Fadil. – oleh AMIR ANUAR / Utusan Borneo


Lebuhraya Pan Borneo Siap 5 Tahun Lagi, Kata Menteri

KUCHING: Lebuhraya Pan Borneo, termasuk laluan dikenali sebagai Lebuhraya Trans Borneo yang menghubungkan Sarawak dan Sabah, dijangka siap sepenuhnya dalam tempoh kira-kira lima tahun lagi.

Menteri Kanan Kerja Raya, Fadillah Yusof, berkata setakat ini pembinaan Lebuhraya Pan Borneo telah siap mencapai 82%, dengan empat pakej yang telah siap sepenuhnya merangkumi pakej Telok Melano-Sematan, Nyabau, Serian-Balai Ringin dan Julau.

Beliau berkata, pakej selebihnya dijangka siap hujung tahun ini, walaupun beliau menjangka mungkin satu atau dua pakej akan terlewat disebabkan pelbagai cabaran terutamanya dari segi kekurangan bahan, kenaikan harga barang dan kekurangan tenaga kerja asing, terutama dari Indonesia.

“Kenaikan harga minyak diesel juga salah satu cabaran yang dihadapi oleh kontraktor selain daripada kenaikan harga besi,” katanya ketika ditemui selepas merasmikan Jejambat Batu 10, Seksyen Kuching-Serian Road (KSR) yang merupakan sebahagian daripada projek Lebuhraya Pan Borneo.

Fasa Satu Lebuhraya Pan Borneo Sarawak yang bernilai RM16.117 bilion meliputi 11 pakej kerja dengan jajaran sepanjang 786km bermula dari Telok Melano ke Miri, manakala Lebuhraya Pan Borneo Fasa 2 bermula dari Limbang ke Lawas dan dijangka siap menjelang 2028. – BERNAMA

Ikuti kami di Telegram Untuk Mendapatkan Berita Dari Negeri Sabah: klik 👉 https://t.me/sabahpost


Lelaki Meninggal Dunia Selepas Hakim Jatuhkan Hukuman

KOTA KINABALU: Seorang pesalah narkotik yang pengsan selepas hakim membacakan hukuman yang dijatuhkan terhadapnya disahkan meninggal dunia, hari ini.

Dalam kejadian jam 11 pagi itu, pesalah dikenali sebagai Hadirun, 42, yang ditahan anggota Ibu Pejabat Polis Daerah (IPD) Penampang dibawa ke Kompleks Mahkamah Kota Kinabalu untuk penghakiman.

Bagaimanapun, sebaik hakim menjatuhkan hukuman terhadapnya, lelaki berkenaan tiba-tiba rebah sehingga mengejutkan petugas mahkamah.

Pemangku Ketua Polis Daerah Kota Kinabalu Superintendan George Abd Rakman berkata, pihak polis mahkamah kemudiannya segera menghubungi pihak ambulans untuk tindakan segera.

Katanya, lelaki itu kemudiannya dibawa ke Hospital Queen Elizabeth I (HQE I) untuk mendapatkan rawatan lanjut.

“Orang Kena Tahan (OKT) ini disahkan meninggal dunia pada jam 12.06 tengah hari dan kematiannya dipercayai disebabkan serangan jantung.

“Kes diklasifikasikan sebagai kematian mengejut,” katanya ketika dihubungi, hari ini.

George berkata, OKT berasal dari Buton, Indonesia dan dituduh mengikut Seksyen 15(1)(a) Akta Dadah Berbahaya 1952.

Katanya, mahkamah menjatuhkan hukuman enam bulan penjara dan diarahkan dirujuk kepada Jabatan Imigresen selepas hukuman selesai untuk pengusiran. – HMetro

Ikuti kami di Telegram Untuk Mendapatkan Berita Dari Negeri Sabah: klik 👉 https://t.me/sabahpost


Portugal Juara Liga Negara-Negara Eropah

PORTO, Portugal: Portugal menambah gelaran Liga Negara-Negara yang julung kali diadakan kepada kegemilangan Euro 2016 mereka apabila jaringan Goncalo Guedes memastikan kemenangan 1-0 dalam perlawanan akhir menentang Belanda di Porto, awal pagi ini.

Gandingan Virgil van Dijk dan Matthijs de Ligt di benteng berjaya menghalang Cristiano Ronaldo tetapi pemain sayap Valencia, Guedes membuktikan kemampuannya apabila melakukan rembatan bertenaga bagi mengatasi penjaga gol Belanda, Jasper Cillessen.

“Syukur kepada Tuhan semuanya berjalan baik bagi pasukan kebangsaan dalam beberapa tahun ini. Portugal memenangi pelbagai kejohanan penting seperti Euro 2016 dan kini Liga Negara-Negara,” kata Ronaldo.

“Ia kelihatan mudah tetapi sebenarnya sukar, ia perlukan dedikasi dan kemahuan tinggi. Saya rasa pemain berhak untuk diberi ucapan tahniah.”

Portugal dapat berehat sehari lebih dan tidak dipaksa bermain hingga ke masa tambahan ketika perlawanan separuh akhir menentang Switzerland berbanding Belanda yang menewaskan England Khamis lalu.

Pasukan tuan rumah kelihatan lebih segar manakala pasukan kendalian Ronald Koeman pula kelihatan kepenatan di penghujung musim yang panjang ini.

“Saya tak tahu jika kami kepenatan tetapi kami tidak cukup baik,” kata Koeman.

“Mereka bertahan dengan baik dan bermain dengan kompak tetapi anda perlu lebih baik dengan bola.”

Perlawanan itu dilihat sebagai pertembungan antara Ronaldo dan Van Dijk tetapi dengan kekebalan kapten Belanda itu di benteng pertahanan, ancaman dari Portugal dijelmakan oleh pemain tengah Bernardo Silva yang turut dipilih sebagai pemain terbaik kejohanan.

“Saya sangat gembira, sangat berbangga. Ini adalah gelaran pertama saya bersama negara saya,” kata Silva yang memenangi tiga gelaran domestik bersama Manchester City pada musim ini. – AFP


Nenek Tak Pernah Potong Rambut 64 Tahun

HANOI: Seorang wanita warga emas berusia 83 tahun memiliki rambut sepanjang enam meter selepas tidak dipotong sejak dia berusia 19 tahun.

Nguyen Thi Dinh dari wilayah Ben Tre bukan sahaja tidak pernah memotong rambut, malah tidak pernah mencucinya sehingga dia dilihat seakan ular tedung.

Portal Odditycentral.com melaporkan wanita itu mengakui tidak memotong rambut sejak remaja kerana mengalami sakit kepala serius sehingga memerlukan rawatan khusus.

Walaupun menerima rawatan, sakit kepala dialami berpanjangan dan semakin pulih apabila rambutnya mulai panjang.

Melihat keadaan itu sebagai rawatan, Thi Dinh membuat keputusan tidak memotong rambut sehingga kini.

“Saya juga tidak mencuci rambut kerana sakit kepala jika terkena air,” katanya.

Selepas tidak memotong rambut selama 64 tahun, Thi Dinh mengalami kesukaran bergerak kerana panjangnya mencecah enam meter.

Sejak 1990, wanita itu dibenarkan tinggal di tokong untuk memudahkannya beribadah dan menjalani gaya hidup sihat. Sehingga kini rambutnya tumbuh 10 sentimeter sebulan.

Rambutnya kini bertukar putih seiring peningkatan usia dan turut menjadi tarikan utama pengunjung tokong berkenaan.- Agensi

Ikuti kami di Telegram Untuk Mendapatkan Berita Dari Negeri Sabah: klik 👉 https://t.me/sabahpost


Tiada Lagi Kata Nasihat, PKP Kini Memasuki ‘Fasa Keras’

KUALA LUMPUR, 3 April: Awas! Tiada lagi pendekatan berlembut atau kata-kata nasihat, kepada mereka yang masih ingkar dengan arahan Perintah Kawalan Pergerakan (PKP), sejak fasa dua bermula pada  Rabu hingga 14 April ini.

Ini kata dua, yang dimaklumkan Menteri Kanan (Kluster Keselamatan) Datuk Seri Ismail Sabri Yaakob semalam, setelah didapati masih ramai yang  keluar rumah tanpa alasan yang munasabah.

Walaupun telah mula ada sinar di hujung jalan, apabila tiada peningkatan mendadak kes jangkitan COVID-19 direkodkan, namun ia bukan satu lesen untuk kerajaan berpuas hati, selagi rantaian wabak ini dapat diputuskan.

Sudah pasti, jika pihak kerajaan mengambil pendekatan berlembut, usaha yang dilakukan untuk menghapuskan ‘virus kejam’ selama ini, yang sehingga semalam telah meragut 50 nyawa rakyat di Malaysia, tidak ubah seperti menjirus air di daun keladi.

Dilaporkan sepanjang PKP dilaksanakan sehingga semalam seramai 4,189 individu ditahan dengan 1,449 daripada mereka telah pun dituduh di mahkamah, termasuk atas kesalahan mengganggu dan menghalang pihak berkuasa melaksanakan tugas.

Ia cukup untuk melambangkan ketegasan kerajaan, dalam menangani krisis COVID-19, kerana lebih lama tempoh PKP ini dilaksanakan, ia akan menjejaskan bukan sahaja ekonomi negara, tetapi kehidupan rakyat sendiri.

Ekoran itu juga, kerajaan mengambil langkah proaktif dengan mewujudkan Jawatankuasa Khas Kabinet, untuk merangka langkah strategik dalam melindungi prestasi ekonomi dan pasaran pekerjaan Malaysia, yang terkesan daripada pandemik COVID-19.

Jawatankuasa itu juga bertanggungjawab, untuk mencari penyeimbangan di antara keutamaan ekonomi negara dengan pelaksanaan langkah PKP yang efektif, selain merancang rangka strategi untuk menyokong prestasi enjin ekonomi Malaysia, seperti perusahaan kecil dan sederhana (PKS) yang terjejas, serta mengurangkan kesan ke atas peluang pekerjaan dalam kalangan rakyat.

Jawatankuasa khas ini dijadual bersidang hari ini, hari ke-17 pelaksanaan PKP dan akan mengadakan mesyuarat kedua Ahad ini, sebelum hasil perbincangan jawatankuasa ini akan disampaikan kepada Perdana Menteri Tan Sri Muhyiddin Yassin, semasa perjumpaan Majlis Tindakan Ekonomi Negara pada Isnin depan.


Selepas Kit Siang sahut cabaran, Najib cadang tarikh debat selepas Raya

PETALlNG JAYA: Selepas pemimpin veteran DAP Lim Kit Siang menyahut cabaran debat beliau, bekas perdana menteri, Najib Razak seterusnya mencadangkan acara itu dilakukan selepas sambutan hari raya Aidilfitri.

Beliau juga meminta debat itu disiarkan secara langsung supaya dapat diikuti oleh rakyat

“Lim telah bersetuju untuk berdebat dengan saya. Dia cadangkan topik debat seperti berikut ‘Bagaimana Malaysia menjadi sebuah negara kleptokrasi dan bagaimana kita menjadi negara berintegriti’.

“Saya terima tajuk disarankannya, tetapi seadilnya dan semoleknya kita perlu bincangkan topik-topik lain semasa debat ini,” katanya di laman Facebook beliau.

Najib juga berkata pegawainya akan berhubung dengan pegawai Lim bagi menganjurkan debat tersebut.

Terdahulu Lim menyahut cabaran debat daripada Najib, selepas melancarkan serangan terbaru ke atas bekas perdana menteri itu dengan melabelkannya “penipu patologi” dan mendakwanya memesongkan soalan mengenai skandal 1MDB.

Dalam satu temu bual dengan FMT yang disiarkan hari ini, Najib dilaporkan berkata, debat dengan Lim akan membolehkan orang ramai menilai pendirian mereka dalam isu tertentu.

“Dia boleh bertanya apa-apa pada saya, termasuk 1MDB. Dan saya boleh bertanya apa-apa padanya. Atas semangat demokrasi yang sihat, dia harus menyahut cabaran,” kata ahli Parlimen Pekan itu.

Dalam respons balasnya terhadap cadangan tarikh debat oleh Najib, Lim berkata, beliau tidak menolak sekiranya topik lain turut dibincangkan dalam debat yang bakal diadakan, tetapi menetapkan syarat tajuk debat yang dicadangkannya sebelum ini, iaitu “Bagaimana Malaysia menjadi sebuah negara kleptokrasi dan bagaimana kita boleh menjadi negara berintegriti” tidak boleh diubah sama ada di tempat debat kelak atau di mana-mana tempat lain.

Lim berkata, beliau melantik setiausaha politik Syahredzan Johan dan pegawai perhubungan parlimennya, Ahmad Faiz Mustafa untuk berhubung dengan pegawai Najib bagi memuktamadkan butiran mengenai debat yang bakal diadakan selepas Hari Raya itu.

Dalam kenyataan yang sama, Lim juga mengalu-alukan rakyat Malaysia yang mempunyai pandangan dan cadangan mengenai tajuk debat supaya menghantarnya ke emel beliau. – FMT


Pengeluaran Khas KWSP RM10,000 : Syarat, Tarikh Permohonan & Bayaran

SEPERTI yang diwar-warkan sebentar tadi, Kerajaan telah membenarkan Pengeluaran Khas KWSP RM10,000 untuk ahli.

Menyambut baik pengumuman Perdana Menteri itu, orang ramai berterima kasih dan berpendapat pengeluaran khas berkenaan tepat dengan hasrat serta keperluan rakyat ketika ini.

Lanjutan daripada pengumuman yang dibuat oleh YAB Perdana Menteri Dato’ Sri Ismail Sabri Yaakob sebentar tadi, Kumpulan Wang Simpanan Pekerja (KWSP) akan memperkenalkan pengeluaran khas sebanyak RM10,000 untuk ahli yang masih terkesan dengan pandemik.

Maklumat lanjut mengenai kaedah permohonan pengeluaran ini dan mekanisme pembayaran akan dimaklumkan oleh KWSP dalam masa terdekat.

Berikut dikongsikan sedikit perincian rasmi yang dimaklumkan oleh Kumpulan Wang Simpanan Pekerja sebentar tadi.

1 April – 30 April 2022

Permohonan Pengeluaran_Khas KWSP boleh dibuat menerusi portal http://pengeluarankhas.kwsp.gov.my/ atau menerusi aplikasi mudah alih i-Akaun bermula 1 April hingga 30 April 2022.

Pembayaran akan dibuat bermula 20 April 2022

Pembayaran akan dibuat secara satu kali bayaran sahaja (single payment).

*Tertakluk kepada baki simpanan Akaun 2. Jika tidak mencukupi, simpanan Akaun 1 akan diakses.

Sementara itu, ahli digalakkan untuk mendaftar i-Akaun bagi memudahkan permohonan dan semakan baki.

Ahli juga diingatkan agar permohonan pengeluaran ini dimohon melalui Portal Pengeluaran_Khas KWSP yang akan dimaklumkan dalam masa terdekat.

Ikuti kami di Telegram Untuk Mendapatkan Berita Dari Negeri Sabah: klik 👉 https://t.me/sabahpost


Bunuh ibu kerana ‘jajan’

PALEMBANG: Akibat berang kerana tidak diberikan wang untuk membeli makanan ringan, seorang lelaki sanggup bertindak kejam apabila memukul kepala ibunya beberapa kali dengan batang kayu hingga mati.

Dalam kejadian di sebuah rumah di Muara Dua, Ogan Komering Ulu Selatan itu, Marlina, 40, ditemui mati kelmarin dengan pendarahan di kepala akibat dipukul.

Tribun News melaporkan, kejadian itu dipercayai berpunca apabila suspek yang dikenali sebagai Edian Saputra, 23, meminta wang daripada ibunya untuk membeli makanan ringan.

Bagaimanapun, Marliana enggan memberikan wang berkenaan dan wanita itu juga turut memarahi anaknya kerana tidak bekerja.

Akibat berang kerana tidak diberikan wang, Edian terus mengambil sebatang kayu dan terus memukul belakang kepala ibunya yang membasuh baju di bilik air.

Pukulan yang kuat itu menyebabkan mangsa rebah dan suspek dilaporkan terus memukul kepala ibunya beberapa kali hingga mati.

Marliana ditemui dalam keadaan berlumuran darah di depan pintu bilik air oleh seorang jiran yang datang ke rumah itu selepas mendengar jeritan mangsa meminta tolong.

Bagaimanapun, pasukan perubatan yang datang tidak lama kemudian mengesahkan mangsa sudah meninggal dunia di lokasi kejadian akibat cedera parah di kepala. – Agensi


Sabar…Bayaran BPN 2.0 Paling Lewat Masuk Akhir Bulan Ini – Tengku Zafrul

PUTRAJAYA: Menteri Kewangan Tengku Zafrul Abdul Aziz memberi jaminan semua penerima Bantuan Prihatin Nasional (BPN) 2.0 fasa kedua akan mendapat bayaran itu selewat-lewatnya akhir bulan ini.

Beliau berkata, proses bayaran BPN 2.0 fasa kedua berjumlah RM2.38 bilion memerlukan masa sekurang-kurangnya seminggu untuk dikreditkan kepada semua akaun penerima.

Susulan itu Tengku Zafrul meminta supaya penerima bersabar kerana jumlah bayaran yang besar memakan masa untuk pengkreditan sepenuhnya.

“Saya juga ingin berkongsi bahawa dari 21 hingga 24 Jan 2021, sebanyak 6.4 juta akaun sudah dikreditkan dan dari 25 hingga 29 Jan 2021, 3.8 juta akaun sedang atau akan dikreditkan.

“Malah, mulai 25 Jan 2021, kira-kira 750,000 penerima yang tiada akaun bank sudah mula membuat tuntutan tunai di cawangan Bank Simpanan Nasional (BSN) di Semenanjung Malaysia bagi penerima B40 dan M40.

“Kerajaan berharap bantuan yang dipercepatkan ini sedikit-sebanyak membantu aliran tunai 11.06 juta penerima bujang dan isi rumah di saat perintah kawalan pergerakan (PKP) ini,” katanya menjelaskan kekeliruan timbul mengenai bayaran BPN 2.0 yang mula disalurkan bermula 21 Jan lalu.

Dalam pada itu, Tengku Zafrul berkata kerajaan sudah menyediakan pelbagai kemudahan bantuan kewangan lain bagi menangani isu keluhan program subsidi upah (PSU) 3.0 yang ditambah baik melalui pakej bantuan perlindungan ekonomi dan rakyat Malaysia (PERMAI) tidak mencukupi.

“Izinkan saya memberi penjelasan. Peruntukan terkini bagi PSU pada 2021 ialah RM3 bilion. Dengan perluasan skop untuk semua syarikat terjejas PKP, PSU 3.0 akan menerima penambahan peruntukan RM500 juta lagi, menjadikan jumlahnya RM1.5 bilion bawah PERMAI.

“Ini adalah penambahan kepada RM1.5 bilion yang diumumkan semasa Belanjawan 2021. Ini juga bermakna bahawa program PSU yang diperkenalkan oleh kerajaan bagi 2020 dan 2021 secara keseluruhannya bernilai RM20.7 bilion,” katanya.

Beliau berkata, kerajaan juga memperuntukkan RM3.7 bilion lagi bawah program penjanaan pekerjaan dalam Belanjawan 2021 yang baru dimulakan, selain RM3 bilion bawah PSU 2021.

“Ini merangkumi program insentif pengambilan pekerja bagi majikan dan perniagaan. Saya juga ingin mengingatkan kadar sewa premis perniagaan MARA diturunkan 30%.

“Manakala, insentif cukai bagi mereka yang memberikan kemudahan sama dilanjutkan kepada semua penyewa perniagaan, berbanding hanya penyewa perusahaan kecil dan sederhana (PKS) sebelum ini.

“Banyak lagi bantuan yang boleh dimanfaatkan majikan dan perniagaan. Maklumat lanjut boleh didapati dari portal Belanjawan 2021, yang menyenaraikan semua manfaat Belanjawan 2021,” katanya. – FMT

Ikuti kami di Telegram Untuk Mendapatkan Berita Dari Negeri Sabah: klik 👉 https://t.me/sabahpost


Patut lah pegang seluar, seret kaki…

“SAYA sebak, dalam ramai orang susah yang sudah saya jumpa, dia sangat istimewa kerana mempunyai azam begitu tinggi dan datang sekolah biarpun dalam keadaan serba daif.

“Insya-Allah, saya rancang ambil dia sebagai anak angkat dan bantu sedaya mana yang termampu supaya dia dapat meneruskan persekolahan seperti murid lain,” kata Mohd Nasir Mohd Zain.

Guru Pendidikan Islam sekolah rendah di Sungai Petani, Kedah itu tular sejak kelmarin selepas berkongsi kisah kekentalan seorang murid miskin sanggup datang ke sekolah dengan memakai pakaian dan kasut milik abangnya yang saiznya tidak padan dengan fizikalnya.

Mohd Nasir berkata, bukanlah niatnya mahu menagih pujian dengan memuat naik perkongsian dia membantu membeli kelengkapan sekolah murid tahun tiga itu, namun hantaran di Facebook (FB) miliknya itu bertujuan memberi inspirasi kepada masyarakat terutama anak muridnya.

“Air mata saya hampir menitik melihat dia sanggup seret kakinya di lantai supaya kasut dia yang saiznya jauh lebih besar daripada kakinya tidak tertanggal manakala tangannya sentiasa memegang seluar bagi mengelak terlondeh.

“Saya fikir kalau terjadi kepada anak saya atau murid lain, pasti malu dan tak mahu pergi sekolah.

“Jadi saya tak kisah apa pun orang hendak kata kerana niat saya berkongsi kisah ini supaya ia dijadikan inspirasi kepada orang lain terutama murid lain supaya tidak menjadikan kemiskinan satu halangan untuk datang ke sekolah,” katanya ketika dihubungi Harian Metro.

Menurutnya, hasil semakan dan maklumat diterimanya mendapati kanak-kanak yang mempunyai empat adik-beradik itu datang daripada keluarga miskin.

“Saya fikir sekarang dia belajar di tahun tiga mungkin belum tahu apa itu perasaan malu.

“Bayangkan kelak bila dia naik ke tahun empat, lima atau enam, tidak mustahil dia akan rasa malu dan jika tidak pergi sekolah sudah pasti masa depan dia akan gelap.

“Jadi, jika ada sokongan moral macam ini saya rasa sekurang-kurangnya boleh menaikkan semangatnya untuk maju dalam pelajarannya,” katanya.

Katanya, dia merasa puas melihat riak wajah murid berkenaan selepas menerima kelengkapan sekolah serba baru yang dibeli di Kepala Batas, Pulau Pinang, pagi Khamis lalu.

“Menjadi satu kepuasan kepada diri saya bila melihat ekspresi muka kanak-kanak itu yang sangat gembira seolah-olah apa yang diidamkan selama ini tercapai,” katanya. – Harian Metro


Rumah Ibadat Bukan Islam Dibenar Operasi

KUALA LUMPUR: Rumah ibadat bukan Islam dibenarkan beroperasi hanya di zon hijau mulai 10 Jun, kata Menteri Kanan (Kluster Keselamatan) Datuk Seri Ismail Sabri Yaakob.

Bagaimanapun, beliau berkata, mereka perlu mematuhi prosedur operasi standard (SOP) yang ditetapkan termasuk bilangan yang hadir tidak melebihi 30 orang dan tertakluk kepada saiz dan keluasan rumah ibadat berkenaan.

“Kalau rumah ibadat kecil dan tidak boleh memuatkan 30 orang, maka jumlah yang berada di dalamnya perlu kurang daripada jumlah itu, tidak boleh berhimpit-himpit,” katanya pada sidang media harian di Putrajaya, hari ini.

Selain itu, Ismail Sabri berkata, warga emas berumur lebih 70 tahun dan kanak-kanak bawah 12 tahun tidak dibenarkan hadir ke rumah ibadat berkenaan.

Saringan suhu badan, penyediaan cecair pencuci kuman dan pemakaian pelitup separuh muka juga adalah sebahagian daripada SOP yang ditetapkan, katanya.

Ismail Sabri berkata, kebenaran menggunakan rumah ibadat itu hanya untuk warganegara Malaysia sahaja, dan hanya untuk hari-hari penting bagi agama masing-masing.

“Contohnya, untuk agama Kristian, mereka akan pergi ke gereja pada hari Ahad sahaja, jadi hanya hari Ahad dibenarkan,” katanya.

Setakat ini kerajaan telah membenarkan 174 rumah ibadat beroperasi di seluruh negara iaitu 84 kuil, 15 tokong, 67 gereja dan lapan gurdwara.

Mengulas lanjut, Ismail Sabri berkata kebenaran itu akan dilaksanakan secara berperingkat-peringkat dan setakat ini ia melibatkan kira-kira satu peratus rumah ibadat seluruh negara.

Sementara itu, urusan perkahwinan di semua rumah ibadat masih ditangguhkan sambil menyatakan kelonggaran yang diberikan akan ditarik balik serta-merta jika terdapat sebarang pelanggaran SOP ditetapkan. – BERNAMA

Ikuti kami di Telegram Untuk Mendapatkan Info Dari Negeri Sabah: klik 👉 https://t.me/sabahpost


Sehingga Kini Lebih 3 Juta Dijangkiti COVID-19, 210,000 Terkorban

Kes Covid-19 seluruh dunia sudah menjangkiti lebih 3 juta orang dan membunuh kira-kira 210,000 orang, menurut Universiti Johns Hopkins.

Pertubuhan Bangsa-Bangsa Bersatu (WHO) dalam satu kenyataan memberitahu terdapat beberapa kebimbangan terhadap kenaikan kes di beberapa negara seperti Afrika, Timur Eropah, Amerika Latin dan beberapa bahagian di Asia.

Dalam pada itu, seramai 56,000 mati di Amerika Syarikat mewakili suku kematian secara keseluruhannya.

Pada masa yang sama, beberapa negara juga mengumumkan melonggarkan syarat-syarat perintah berkurung dan juga membuka beberapa tempat secara berperingkat selepas 15 Mei.


Maradona Dakwa Pernah Diculik Makhluk Asing

ARGENTINA – Legenda bola sepak dari Argentina, Diego Maradona sering memberikan kenyataan yang pelik bukan sahaja kepada wartawan malah rakan-rakan yang mengenalinya.

Baru-baru ini, Maradona yang berjaya menjadi wira negaranya memenangi Piala Dunia 1986 itu mendakwa dirinya pernah diculik makhluk asing dengan UFO ketika beliau sedang dalam perjalanan pulang ke rumah. Lapor TyC Sports yang memetik sumber.

“Ada faedahnya saya nak mereka-reka cerita seperti ini? Ada suatu hari tu, saya minum banyak sangat, dan saya hilang dari rumah selama tiga hari. Saya kemudian balik ke rumah dan memberitahu ibu saya bahawa saya telah diculik makhluk asing.

“Mereka menculik saya dengan UFO namun saya tidak boleh bercerita lebih lanjut mengenai perkara itu dan pada mulanya ibu saya anggap saya tidak serius, namun saya tidak mahu dengar kerana perkara itu adalah betul berlaku dalam hidup saya,” katanya.

Selain itu, Diego Maradona turut mendedahkan kisahnya yang hilang teruna pada usia 13 tahun dan tewas di tangan seorang nenek yang berusia 59 tahun.

“Ketika itu saya baru berusia 13 tahun dengan seorang nenek tua di bilik bawah tanah,” katanya.

Maradona dianggap antara pemain bola sepak terbaik dalam sejarah yang sentiasa diletakkan sebaris dengan nama legenda seperti Pele dan salah satu insiden paling diingati adalah insiden Hand of God dilakukan beliau.

Maradona berjaya menjadi wira negaranya selepas memenangi Piala Dunia 1986 dengan aksi yang dianggap hampir ‘one man show’ pada ketika itu dan merupakan seorang pemain yang sangat berbakat walaupun banyak masalah di luar padang.


Anwar Sokong Kerajaan Sabah & Akan Bertemu Shafie

KOTA KINABALU: Pengerusi Pakatan Harapan (PH), Datuk Seri Anwar Ibrahim berikrar untuk memberikan sokongan kepada kerajaan Sabah di bawah pimpinan Ketua Menteri Datuk Seri Mohd Shafie Apdal.

Anwar, yang juga Presiden Parti Keadilan Rakyat (PKR) berkata, beliau akan bertemu dengan Shafie dalam masa terdekat ini.

Kerajaan Sabah dikhabarkan berdepan dengan cubaan terancang untuk menjatuhkan pemerintahan Shafie.

“Bagi kami dalam Pakatan Harapan (PH) plus, pendirian kami adalah beliau (Shafie) mempunyai mandat itu dan kami akan terus memberi sokongan kepada beliau,” katanya kepada pemberita selepas pelancaran Konvensyen Penerangan Keadilan, di sini.

Anwar berkata demikian ketika menjawab pertanyaan pemberita adakah PH akan menyokong Shafie di Sabah.

Sebelum ini, Shafie dilaporkan sebagai pemimpin parti yang tidak memberikan sokongan kepada pemilihan Anwar sebagai Perdana Menteri bagi PH Plus.

Shafie turut dicalonkan untuk jawatan yang sama oleh bekas Perdana Menteri (PM) Tun Dr Mahathir Mohamad selepas Anwar dan PKR menolak kempen untuk melantiknya semula sebagai PM.

Pencalonan Shafie itu menyebabkan berlaku dilema dalam PKR Sabah apabila Pengerusinya, Datuk Christina Liew pada mulanya berkata, beliau mempunyai kewajipan untuk menyokong Shafie kerana beliau rakyat Sabah dan bukan menyokong Anwar.

Bagaimanapun, tidak lama kemudian, PKR Sabah dan Sarawak mengisytiharkan sokongan terhadap Anwar. – BorneoToday

Ikuti kami di Telegram Untuk Mendapatkan Berita Dari Negeri Sabah: klik 👉 https://t.me/sabahpost


Cara Membuat Permohonan Untuk Pindaan Amaun Pengeluaran i-Sinar KWSP

Kumpulan Wang Simpanan Pekerja (KWSP) baru-baru ini telah mengumumkan permohonan baharu i-Sinar tanpa kriteria boleh dilakukan mulai 8 Mac 2021 bagi ahli yang berumur 55 tahun ke bawah.Bermula 8 Mac 2021 juga, ahli yang sudah membuat pengeluaran sebelum ini akan diberikan kelonggaran untuk membuat pindaan pada butiran permohonan seperti jumlah dipohon, maklumat bank, alamat, nombor telefon serta mod bayaran.Kini, permohonan untuk membuat pindaan jumlah pengeluaran sudah pun dibuka dan berikut adalah langkah-langkah yang perlu dilakukan.

Cara buat permohonan pindaan jumlah pengeluran i-Sinar

Sebelum membuat permohonan, perlu diketahui pindaan bagi amaun pengeluaran hanya boleh dilakukan SEKALI sahaja. Sama seperti permohonan baharu, tarikh akhir pindaan i-Sinar adalah pada 30 Jun 2021. Kemudian, ikuti langkah-langkah di bawah.

1. Pergi ke laman web isinar.kwsp.gov.my dan pilih “Pindaan Pengeluaran”. Baca nota penting dan tekan “OK”.

2. Masukkan nombor kad pengenalan dan nombor telefon. Setelah itu, isikan nombor OTP yang dihantar ke telefon untuk pengesahan.

3. Tanda pada kotak dan isikan nombor telefon serta alamat surat-menyurat jika ingin membuat pindaan maklumat.

4. Tanda pada “Amaun dimohon”. Berdasarkan amaun kelayakan keseluruhan, pilih jumlah amaun pengeluaran di bahagian “Amaun Pilihan Baharu”. Perlu diingatkan, anda harus memastikan amaun pengeluaran adalah tepat berikutan pindaan hanya boleh dilakukan SEKALI sahaja.

5. Baca Terma dan Perakuan. Kemudian, tanda pada pengesahan maklumat dan tekan “Teruskan”.

Ikuti kami di Telegram Untuk Mendapatkan Berita Dari Negeri Sabah: klik 👉 https://t.me/sabahpost


‘Runner’ Persendirian, Kedai Telefon Bimbit & Kedai Alat Tulis Antara Dibenar Beroperasi Di Sabah

KOTA KINABALU: Kerajaan Sabah menerusi Sabah Covid-19 Command Centre, hari ini, telah memutuskan bagi membenarkan pengoperasian kedai komputer, telefon bimbit, kedai fotostat serta kedai alai tulis.

Setiausaha Kerajaan Negeri, Datuk Safar Untong dalam satu kenyataan, hari ini, berkata pengoperasian semua premis berkenaan hanya pada hari Selasa, Khamis dan Sabtu, bermula jam 8 pagi hingga 5 petang.

“Kerajaan negeri bersetuju bersetuju membenarkan kedai komputer, kedaitelefon bimbit, kedai fotostat dan kedai alat tulis beroperasi agarpelajar-pelajar mendapat bahan peralatan dan alat tulis bagi tujuanpembelajaran secara online dan sebagainya,” katanya.

Tambah beliau, untuk tujuan itu juga, Kementerian Kerajaan Tempatan dan Perumahan (KKTP) akan mengenalpasti kedai yang dibenarkan operasi.

Sementara itu, Safar berkata, kerajaan Sabah juga telah memutuskan bagi membenarkan perkhidmatan penghantaran menerusi ‘runner’ atau penghantaran secara tunai (cash on delivery) persendirian

“Kerajaan Negeri bersetuju membenarkan perkhidmatan penghantaran melalui runner atau penghantaran ‘cash on delivery’ persendirian di Sabah beroperasi untuk tujuan penghantaran ‘essential goods’ seperti bahan makanan mentah, makanan siap dimasak, hasil tani, tong gas dan ubat-ubatan sahaja.

“Masa operasi adalah daripada jam 6 pagi hingga 6 petang pada setiap hari dan ini akan diselaraskan oleh Pusat Kawalan Operasi Bencana (PKOB) Daerah yang turut akan mendaftar operasi perkhidmatan ini,” katanya.

Dalam pada itu, satu lagi perkara yang diputuskan Sabah Covid-19 Command Centre ialah kebenaran pengoperasian kedai menjual peralatan keagamaan.

Safar berkata, masa operasi yang dibenarkan ialah bermula jam 8 pagi hingga 5 petang pada setiap Selasa, Khamis dan Sabtu.

“Kedai yang dibenarkan beroperasi juga akan dikenalpasti oleh KKPT,” katanya. – Berita Sabah


Pendaftaran Vaksinasi Covid-19 Kanak-Kanak Terendah Di Sabah & Kelantan

PUTRAJAYA: Kurang 10% daripada populasi kanak-kanak di Kelantan dan Sabah mendaftar dengan Program Imunisasi Covid-19 Kebangsaan untuk Kanak-kanak (PICKids) setakat 15 Feb.

Graf yang dimuat naik oleh Menteri Kesihatan Khairy Jamaluddin di Twitter menunjukkan hanya 7% dan 8% daripada kanak-kanak di Kelantan dan Sabah berdaftar untuk mendapatkan vaksin.

Kadar ini jauh berbeza dengan Kuala Lumpur, dengan 52% telah berdaftar.

Ia diikuti Pulau Pinang (38%), Putrajaya (37%), Melaka (35%), Selangor (33%), Johor (32%), Sarawak (26%), Negeri Sembilan (25%), Perak (23%), Pahang (19%), Kedah (18%), Terengganu (15%), Labuan (14%) dan Perlis (13%).

Kadar pendaftaran bagi kanak-kanak di peringkat kebangsaan adalah 25% setakat semalam.

“Liputan dan pendaftaran #PICKids semakin meningkat. Alhamdulillah ibu bapa mahu memberi perlindungan kepada anak,” kata Khairy di Twitter.

“Walaupun ada yang sebar fitnah anak saya ‘dicucuk angin’, semakin ramai ibu bapa yakin dengan vaksin. Jangan kacau orang lain yang nak vaksinkan anak mereka.”

Ikuti kami di Telegram Untuk Mendapatkan Berita Dari Negeri Sabah: klik 👉 https://t.me/sabahpost


Shafie Hipokrit, Kata Pemimpin Wanita Parti Cinta Sabah

KOTA KINABALU: Pemimpin Wanita Parti Cinta Sabah (PCS) Regina Lim mendakwa, Presiden Warisan Shafie Apdal cuba menjaja dirinya sebagai pemimpin memperjuangkan nilai yang baik tetapi hakikatnya mempunyai sejarah hipokrit yang panjang sejak zaman Umno lagi.

Lim berkata, rakyat Sabah tidak sepatutnya terpedaya dengan gaya politik Shafie, dengan mendakwa Shafie “berkali-kali” mengatakan sesuatu perkara, namun melakukan sebaliknya.

“Tidak mungkin presiden sebuah parti, apalagi seorang ketua menteri, mengugut pengkritiknya dengan saman, bukannya menjawab tuduhan dilontarkan kepadanya,” katanya dalam kenyataan di sini hari ini.

Lim merujuk kepada ugutan terbaru Shafie untuk mengambil tindakan undang-undang terhadap Presiden PCS Anifah Aman dan Presiden STAR Jeffrey Kitingan kerana mendakwa beliau bukan berasal dari Sabah.

Kata Lim, ugutan saman itu bertentangan dengan prinsip selalu dibawa Shafie, iaitu kritikan perlu disambut baik kerana ia adalah sebahagian daripada demokrasi dan memastikan pemerintahan yang baik.

“Sebenarnya, ketika didesak supaya mengambil tindakan undang-undang terhadap kerajaan persekutuan untuk memperjuangkan hak Sabah seperti termaktub dalam Perjanjian Malaysia 1963 dan Perlembagaan Persekutuan, Shafie mengulangi kenyataannya yang beliau percaya dengan pendekatan secara rundingan dan bukannya konfrontasi.

“Justeru, Shafie membuktikan dirinya hipokrit terbesar di Sabah ketika beliau mengugut untuk saman pengkritiknya, iaitu Anifah Aman dan Jeffery, jika mereka terus membuat tuduhan (seperti itu) terhadapnya.”

Ketika lawatan kerja ke daerah pedalaman Nabawan hujung minggu lalu, Shafie berkata beliau boleh mengambil tindakan undang-undang terhadap mereka yang mendakwanya berasal dari negeri asing atau Warisan adalah untuk pendatang tanpa izin.

Lim berkata, mereka yang biasa dengan gaya berpolitik ahli Parlimen Semporna itu akan menyedari ia adalah “respons klasik Shafie” untuk mengugut pengkritiknya dengan tindakan undang-undang ketika beliau dalam keadaan terdesak.

Beliau turut berkata, pada 2009 Shafie yang ketika itu menteri pembangunan luar bandar dan wilayah, mengugut akan menyaman ahli Parlimen Batu pada masa itu Tian Chua atas dakwaan Shafie dan rakan-rakannya menerima sogokan daripada kontraktor sebagai pertukaran kontrak.

“Pada waktu itu Shafie menafikannya, mengatakan ia ‘tidak masuk akal dan tidak benar’. Tetapi di sebalik semua itu, beliau tidak pernah menyaman Tian Chua walaupun tuduhan itu berlarutan sehingga beliau dipecat daripada Umno dan dikaitkan dengan Pakatan Harapan.”

Katanya, sebenarnya Shafie tidak pernah mengemukakan saman terhadap pengkritiknya.

“Shafie, jika kamu gagal menyaman seperti yang dijanjikan, sekurang-kurangnya beri respons terhadap tuduhan yang dibuat kepada kamu dan buktikan yang mereka salah,” katanya, sambil memaklumkan kegagalan untuk mengemukakan saman sebelum ini menunjukkan Shafie hanya memainkan-mainkan rakyat untuk meraih simpati.- FMT

Ikuti kami di Telegram Untuk Mendapatkan Berita Dari Negeri Sabah: klik 👉 https://t.me/sabahpost


Anak Gajah Cedera Dengan Kesan Luka Detemui Di Telupid

SEEKOR anak gajah Pygmy Borneo ditemui cedera dengan kesan luka di belakang badan dan dipenuhi ulat di ladang kelapa sawit di Estet Perdana, Telupid oleh pekerja ladang, pada 22 Mei lalu.

Gajah jantan dianggarkan berusia antara lima hingga tujuh tahun itu ditemui bersendirian dipercayai ditinggalkan kumpulannya selepas tidak dapat berjalan susulan kecederaan dialami.

Pengarah Jabatan Hidupan Liar Sabah, Augustine Tuuga berkata, anak gajah itu masih dirawat oleh pegawai veterinar di ladang berkenaan dan beransur pulih dengan selera makan yang bertambah baik.

Katanya, tiada perancangan untuk memindahkan anak gajah berkenaan ke Santuari Gajah Borneo (BES) di Kinabatangan, sebaliknya akan dibebaskan semula ke hutan apabila pulih sepenuhnya.

“Kita tidak akan pindahkan ke BES, sebaliknya akan bebaskan semula ke hutan apabila sihat.

“Setakat ini, anak gajah semakin aktif, mempunyai selera makan yang baik dan menjalani pemeriksaan berterusan. Ia juga diberi lebih banyak makanan, air, dimandikan dan lukanya dibersihkan,” katanya ketika dihubungi di sini, hari ini.

Augustine berkata, pihaknya juga sedang mengenal pasti punca haiwan terbabit cedera.

“Kita tidak tahu punca kecederaan sama ada ditembak atau sebaliknya. Tiada kelongsong peluru dijumpai di lokasi berhampiran (anak gajah ditemui),” katanya.

Augustine berkata, ketika ini juga, ada sekumpulan gajah berkeliaran dalam hutan berhampiran Telupid dan ia dipercayai kumpulan haiwan sama yang kerap ke kawasan berkenaan. – Harian Metro


Layan Perkongsian Berat Sebelah Dan Tiada Kemakmuran Bersama Untuk Sabah

KUALA LUMPUR: “Belanjawan 2020 meneruskan layanan perkongsian yang berat sebelah kepada Sabah dan Sarawak seperti yang diamalkan oleh Kerajaan sebelum ini dan tidak mencerminkan Wawasan Kemakmuran Bersama seperti yang diumumkan oleh Kerajaan sekarang,” kata Datuk Dr Jeffrey Kitingan, Ahli Parlimen Keningau ketika diminta mengulas mengenai Bajet 2020 yang dibentangkan pada Jumaat lepas.

“Memberi kepujian dimana ia berwajah, saya ingin mengucapkan terima kasih kepada Kerajaan kerana memberi perhatian kepada beberapa masalah kita di Sabah dengan beberapa peruntukan tertentu. Peruntukan pembangunan sebanyak RM5.2 bilion untuk Sabah dan RM4.4 bilion lagi untuk Sarawak adalah dialu-alukan” kata Dr Jeffrey.

Walau bagaimanapun, jumlah RM9.6 bilion tersebut hanya merupakan 17.1% daripada RM56 bilion Bajet Pembangunan. Ini bermakna bahawa 82.9% atau RM46.4 bilion masih diperuntukkan bagi Malaya!

Di mana perubahan dan keadilan untuk Sabah dan Sarawak?

Di mana konsep “perkongsian samarata” di antara Sabah, Sarawak dan Malaya yang membentuk Malaysia sebagai rakan kongsi samarata?

Demi keadilan dan Kemakmuran Bersama yang sebenar, bukan tidak munasabah untuk Sabah dan Sarawak diperuntukkan 80% daripada bajet pembangunan RM56.0 bilion tersebut. Hanya dengan itu, akan Sabah dan Sarawak dapat menikmati Kemakmuran Bersama dan membolehkan mereka mengurangkan jurang pembangunan dimana Sabah dan Sarawak jauh ketinggalan yang sekurang-kurangnya 30 tahun di belakang Malaya. Tanpa memberi peruntukan menitikberatkan Sabah dan Sarawak, mereka tidak akan dapat mengejar dan mengimbangi dengan Malaya.

Apa itu “Kemakmuran Bersama”? Ia langsung tidak bermakna memandangkan ekonomi, kewangan, keselamatan dan politik Sabah dan Sarawak masih di dalam genggaman Malaya / Kuala Lumpur?

Mungkin, Menteri Kewangan perlu diingatkan bahawa dalam 2 video yang disebar luas sebelum PRU-14, beliau telah menyatakan dengan jelas dalam 1 video bahawa Sabah dan Sarawak adalah rakan kongsi yang samataraf dalam Malaysia dan tanpa Sabah dan Sarawak tidak akan ada Malaysia.. Dalam video yang lain, beliau dan ketua-ketua DAP Sabah dan Sarawak berjanji akan membayar royalti minyak 20% kepada Sabah dan Sarawak dan mengembalikan 50% daripada semua hasil yang dipungut daripada Sabah dan Sarawak. Di manakah janji-janji mereka dalam Bajet 2020?

Dengan peruntukan yang tidak adil dalam Bajet 2020 dan jurang yang besar dalam pembangunan, kemajuan dan kemakmuran antara Malaya dan Wilayah-Wilayah Borneo, Sabah dan Sarawak akan terus bergantung kepada kerajaan Persekutuan. Sabah dan Sarawak akan terus ketinggalan jauh di belakang Malaya tanpa keupayaan dan sumber kewangan yang tidak mencukupi kerana kerajaan Persekutuan tidak mematuhi MA63 dan tidak melaksanakan Perlembagaan Persekutuan.

Hasil yang diperolehi daripada Sabah yang mana 40% hendaklah dikembalikan oleh kerajaan Persekutuan telah tidak dipatuhi sejak 45 tahun yang lalu. Lebih teruk lagi, sumber-sumber minyak dan gas di Sabah dan Sarawak semuanya diserahhak kepada Petronas dengan hanya 5% dikembalikan apabila ianya dikeluarkan. Siapa yang menerima dan menikmati 95% hasil minyak dan gas itu?

Walaupun diakui bahawa kerajaan PH bersetuju memberi RM53.4 juta sebagai ganti Pemberian Khas di bawah Perkara 112C dan Bahagian IV Jadual ke-10 dalam Perlembagaan Persekutuan, ianya tidak dipatuhi sejak 45 tahun lalu oleh kerajaan sebelumnya.

Tetapi bayaran RM53.4 juta ini tidak mematuhi peruntukan yang tertera dalam Perlembagaan yang merangkumi apa yang telah dipersetujui dalam IGC, MA63 dan oleh bapak-bapak kemerdekaan Sabah yang telah bersetuju untuk membentuk Malaysia pada tahun 1963. Jika ia telah menyatakan pada tahun 1963 bahawa Sabah tidak akan mendapat 40% hasil yang bapak-bapak kemerdekaan Sabah tidak akan bersetuju untuk membentuk Malaysia. Mereka mungkin bergusar dalam kubur mereka dengan pembentangan Bajet 2020?

Jika 40% hasil itu dikembalikan kepada Sabah berdasarkan jumlah hasil yang diperolehi dari Sabah, yang dianggarkan di antara RM37 dan RM60 bilion, Lerajaan Persekutuan harus kembali RM15 hingga RM24 bilion bagi tahun 2020 dan bukan RM53.4 juta yang hanya merupakan 0.22% daripada apa yang harus dibayar kepada Sabah.

Kenapa Kerajaan Sabah dan Shafie Apdal gembira dengan RM53.4 juta itu?

Adakah mereka senyap-senyap bersetuju dengan kerajaan Persekutuan untuk menerima RM53.4 juta tersebut?

Adakah mereka meneruskan dengan tuntutan tunggakan RM1.0 trilion seperti yang dijanjikan oleh Ahli Parlimen Penampang merangkap Menteri Persekutuan dan pemimpin Warisan Sabah yang lain?

Adakah mereka masih menuntut 80% daripada royalti minyak dan memberikan hanya 20% kepada Petronas seperti yang dijanjikan oleh Shafie dirinya sebelum PRU-14?

Kerajaan sekurang-kurangnya harus membayar RM799.30 juta dalam Bajet 2020 berdasarkan keputusan Review Kewangan mengenai Pemberian Khas 40% tersebut pada tahun 1969. Pada Review 1969 tersebut, adalah dipersetujui bahawa RM20 juta akan dijadikan sebagai jumlah asas yang perlu dibayar pada tahun 1969 dengan kenaikan 7.5% setiap tahun sehingga mencapai bayaran RM26.7 juta pada tahun 1973.

Sejak tahun 1973, tiada Review diadakan selama 46 tahun hingga 2019. Jika berdasarkan kenaikan tahunan 7.5% dari tahun 1974, jumlah yang perlu dibayar bagi tahun 2020 adalah RM799.30 juta. Berdasarkan kenaikan tahunan ini, terdapat tunggakan RM9.845.71 bilion terhutang kepada Sabah dari 1974 hingga 2019 selepas menolak bayaran RM26.7 juta yang dibayar dari tahun 1974 sehingga 2019.

Dengan layanan ini tidak saksama dan keengganan mematuhi Perlembagaan Persekutuan, di mana letaknya Kedaulatan Undang-undang? Jika ini berterusan, tidak ada lagi apa-apa sebab bagi Sabah dan Sarawak kekal dalam Malaysia dan terpaksa menderita penaklukan, penganiayaan dan kemiskinan serta kesengsaraan yang berterusan.

“Saya berharap Kerajaan menyedari perkara ini dan mengkaji semula Bajet 2020 untuk memulihkan keparahan ini dan memberikan hak hasil berlembagaan kepada Sabah dan Sarawak” mengulas Dr. Jeffrey.


Supermoon terbesar, paling terang malam ini

KUALA LUMPUR: Supermoon terbesar tahun 2019 akan muncul malam ini!

Fenomena bulan penuh ini amat dinantikan kerana bulan berada pada jarak paling dekat dengan bumi dan ia kelihatan lebih besar dan jelas daripada biasa.

Menurut kenyataan oleh Agensi Angkasa Negara (Angkasa), orang ramai boleh melihat fenomena Supermoon melalui mata kasar bermula jam 11.53 malam ini.

“Sebenarnya untuk tahun ini, fenomena ini berlaku tiga kali, yang pertama pada Januari lepas, kedua malam ini dan ketiga pada 21 Mac ini,” kata Zahira Mohd Radzi, Ketua Unit Penyelidikan Sains Angkasa di Angkasa.

Bulan penuh yang mempunyai perigee, atau titik kedudukan bulan paling dekat dengan bumi kurang daripada 360,000 km dikenali sebagai supermoon.

Ketika fenomena supermoon ini berlaku, jarak di antara bulan dan bumi sekitar 356,761 km. Ini bermakna bulan kelihatan lebih besar dan terang daripada biasa.

Ia juga amat jarang bagi fenomena tersebut untuk berlaku pada hari yang sama Pesta Tanglung diraikan.

Kali terakhir kedua-dua peristiwa tersebut berlaku pada hari sama adalah 28 Februari 2010.

Fenomena Supermoon seterusnya yang akan muncul lebih dekat hanya akan berlaku pada tahun 2034.

Pada Januari lepas, fenomena bulan ‘Super Blood Wolf’ hanya dapat disaksikan penduduk di benua Amerika, Eropah dan Afrika. – Awani


Angin Kuat, Pokok Hempap Kereta

KOTA KINABALU: Sebuah kereta yang diletakkan di kawasan parkir mengalami kerosakan kecil selepas dihempap sebuah pokok besar yang tumbang berdekatan Stadium Likas di sini.

Kejadian berlaku selepas hujan lebat serta angin kuat melanda kawasan bandaraya di sini bermula kira-kira jam 11.45 malam semalam.

Perkara itu bagaimanapun tidak membawa sebarang kemalangan jiwa atau kecederaan kepada pemilik kenderaan dan pihak pengurusan Kompleks Sukan Likas berjaya mengalihkan pokok tumbang dalam satu operasi pembersihan kira-kira jam 10 pagi semalam.

Sementara itu jurucakap Jabatan Bomba dan Penyelamat Malaysia (JBPM) Sabah berkata, pihaknya tidak menerima sebarang laporan atau panggilan kecemasan berhubung angin ribut serta hujan lebat yang berlaku selama beberapa jam itu.

Katanya, setakat malam kelmarin dan pagi semalam tiada sebarang panggilan diterima berikutan angin kencang, dipercayai tidak membabitkan sebarang mangsa atau keadaan tidak diingini berlaku.


STAR Sabah ‘Intai’ Parlimen Sepanggar

KOTA KINABALU: STAR mensasarkan Sepanggar sebagai salah satu daripada sembilan kawasan Parlimen yang ingin ditandinginya dalam pilihan raya umum akan datang, kata Setiausaha Agung parti itu, Guan Dee Koh Hoi.

Guan Dee berkata, strategi mereka untuk bertanding di kawasan Parlimen itu akan diperkukuhkan dengan kehadiran bahagian baharu parti di Karambunai.

“Kawasan Parlimen Sepanggar yang sedang diwakili pembangkang merupakan antara sembilan kawasan Parlimen di Sabah yang disasarkan STAR untuk bertanding.

“Kini bahagian STAR di Dewan Undangan Negeri (DUN) Karambunai wujud secara sah mengikut perlembagaan parti dan kehendak Pendaftar Pertubuhan (ROS) untuk berfungsi secara rasmi berkhidmat kepada rakyat dalam kerajaan,” katanya dalam satu kenyataan.

Terdahulu, beliau merasmikan mesyuarat agung pertama STAR bahagian Karambunai di Kampung Lentuong, Telipok.

Turut hadir Naib Presiden merangkap Pengarah Strategik STAR Edward Linggu.

Sebelum ini, Sepanggar adalah kubu kuat Umno yang kemudiannya dirampas Warisan menerusi Ketua Pemudanya Azis Jamman pada Pilihan Raya Umum Ke-14 (PRU14).

Ketika ini, STAR yang juga parti komponen Perikatan Nasional (PN) hanya mempunyai satu kerusi Parlimen di Keningau menerusi presidennya Jeffrey Kitingan.

Sementara itu, Edward berkata Timbalan Setiausaha Agung STAR Ardino Diris dilantik menjadi penyelaras parti itu di Sepanggar dengan dibantu tiga ketua bahagian di kawasan berkenaan iaitu Stephen Teo di Karambunai, Jeffrey Kumin (Inanam) dan Mohd Yasir Mohd Yasin (Darau). – FMT

Ikuti kami di Telegram Untuk Mendapatkan Berita Dari Negeri Sabah: klik 👉 https://t.me/sabahpost


Tikam ibu kerana anjing

Beijing: Akibat terlalu marahkan ibu yang menghempas anjing kesayangannya hingga mati, seorang budak lelaki berusia 13 tahun di daerah Jianhu, Jiangsu bertindak menikam wanita itu sehingga mati.

South China Morning Post melaporkan, budak lelaki yang dikenali sebagai Shao Fuming itu menikam Yang Yan, 37, dengan pisau pemotong daging Sabtu lalu, di rumah mereka selepas berlakunya pertengkaran.

Fuming ditahan pada Isnin lalu di sebuah restoran 24 jam dan menghabiskan masanya seharian di sana, selepas polis menemui mayat Yang, kata pegawai polis menerusi Weibo.

Seorang jiran berkata, kejadian itu berlaku selepas Yang membunuh anjing Fuming untuk mendisiplinkan anaknya.

“Ibunya fikir Fuming bermain dengan haiwan kesayangan itu sepanjang hari. Dia menghempas haiwan itu sehingga mati di hadapan anaknya,” kata jiran itu kepada Red Star News.

Yang membesarkan budak lelaki itu sendirian kerana suaminya bekerja di wilayah lain dan berada jauh dari keluarga. – Agensi


COVID-19: Sabah Rekod Kes Terendah Dengan 39 Hari Ini

KOTA KINABALU: Sabah akhirnya mencatatkan kes dibawah 50 kes sejak gelombang ketiga Covid-19 melanda negara pada hujung September tahun lalu.

Kes positif baharu Covid-19 dilaporkan hari ini adalah 39 kes, berbading 71 kes, semalam.

Menteri Kerajaan Tempatan dan Perumahan, Datuk Seri Panglima Masidi Manjun berkata, hari ini Kota Marudu bertukar dari zon merah kepada zon jingga sementara, Kinabatangan bertukar dari zon jingga kepada zon kuning.

Beliau berkata, daripada 39 kes baharu hari ini, Keningau mencatatkan 14 kes positif, diikuti dengan Tawau (5), Kota Kinabalu (4) dan tiga kes di Kalabakan, Nabawan dan Sipitang.

Sementara dua kes masing-masing di Penampang dan Kota Belud dan satu kes di Kinabatangan, Tambunan dan Lahad Datu.

Hari ini, 16 daerah tidak mencatatkan sebarang kes baharu.

Menurutnya, daripada 39 kes positif itu, sebanyak 26 kes dari saringan kontak rapat, saringan bergejala tiga kes, saringan kluster sedia ada empat kes dan enam kes adalah dari lain-lain kategori.

Hari ini, seramai 158 orang telah sembuh, dengan bilangan kumulatif 52,869 kes. Manakala, kes kematian di Sabah kekal 382 kes.

Setakat ini, sebanyak 53,903 kes Covid-19 dilaporkan di Sabah dengan 482 orang pesakit sedang menerima rawatan, iaitu 192 orang di hospital dan 290 orang di Pusat Kuarantin dan Rawatan Berisiko Rendah (PKRC).

Terdapat 15 orang ditempatkan di Unit Rawatan Rapi (ICU) dan enam orang memerlukan alat bantuan pernafasan.

Bilangan keseluruhan katil di hospital dan PKRC di Sabah 4,901 katil dan peratus penggunaan adalah 9.83 peratus.

Untuk penerima vaksin pula, sehingga kini sejumlah 25,439 orang telah menerima vaksin fasa pertama bagi Program Imunisasi Covid-19 Kebangsaan. – BorneoToday

Ikuti kami di Telegram Untuk Mendapatkan Berita Dari Negeri Sabah: klik 👉 https://t.me/sabahpost


Dua Lagi Kluster Berpunca Dari Ziarah Aidilfitri Di Sabah

KOTA KINABALU: Sabah mencatatkan empat lagi kluster baharu COVID-19 dengan dua daripadanya berpunca daripadanya aktiviti kunjung-mengunjungi ketika Aidilfitri, baru-baru ini.

Jurucakap perkembangan harian COVID-19 Sabah, Datuk Masidi Manjun, berkata dua kluster itu membabitkan Kluster Kampung Bolong Baru-Tuaran di daerah Kota Belud dan Kluster Taman Wawasan-Beaufort, Papar di Kota Kinabalu.

Beliau berkata, kes indeks bagi Kluster Kampung Bolong Baru membabitkan seorang suri rumah berusia 28 tahun yang mengalami gejala demam, sakit tekak, selsema, batuk dan hilang deria bau sejak 22 Mei, sebelum disahkan positif COVID-19 pada 27 Mei lalu.

Katanya, susulan kes itu saringan kontak dijalankan bermula 27 Mei ke atas 259 kontak rapat dan tempat kerja iaitu QL Marine di Tuaran dan daripada jumlah itu, sebanyak 26 kes positif dikesan di Tuaran, manakala tujuh lagi di Kota Belud menjadikan jumlah terkini sebanyak 33 kes.

“Kluster Taman Wawasan pula direkodkan di Hospital Papar, dengan kes indeks seorang lelaki berusia 66 tahun disahkan positif virus terbabit pada 18 Mei selepas bergejala sejak 7 Mei lalu, namun tidak mendapatkan rawatan.

“Saringan kontak pada 22 Mei mendapati dua kes positif masing-masing di klinik kesihatan dan klinik swasta di Kota Kinabalu. Kedua-dua kontak rapat itu terbabit dengan aktiviti kunjung-mengunjung ketika hari raya di Kampung Tarap Bongawan.

“Turut dikesan positif, empat sekeluarga di Taman Wawasan Beaufort yang membawa kepada penemuan 16 lagi kes positif di taman itu. Tujuh kes baharu dikesan positif menjadikan jumlah kumulatif sebanyak 30 kes hari ini,” katanya dalam satu kenyataan media.

Sementara itu, Masidi yang juga Menteri Kerajaan Tempatan dan Perumahan negeri, berkata Kluster Hamparan di Kinabatangan membabitkan 27 kes di tempat kerja iaitu daripada kluster indeks seorang wanita berusia 26 tahun yang didapati positif pada 29 Mei, sebelum saringan tempat kerja di kilang sawit mengesan 17 kes dan sembilan kes jangkitan kepada tanggungan.

“Kluster Jalan Budi di Tawau pula membabitkan seorang wanita berusia 37 tahun yang juga pekerja salon kecantikan di Johor disahkan positif ketika saringan di Pintu Masuk Antarabangsa, Rabu lalu, sebelum saringan kontak rapat mengesan sembilan kes positif dalam kalangan rakan serumah,” katanya. – BH Online


Hanya Empat Daerah Di Sabah Catat Kes Dua Angka

KOTA KINABALU: Hanya empat daripada 27 daerah di Sabah mencatatkan kes harian COVID-19 sebanyak dua angka dan selebihnya adalah satu angka.

Jurucakap perkembangan harian COVID-19 Sabah, Datuk Masidi Manjun, berkata empat daerah yang mencatatkan kes sebanyak dua angka membabitkan daerah Ranau, Kota Kinabalu, Kota Belud dan Tuaran.

“Ranau melonjak ke kedudukan teratas sebagai daerah yang paling banyak kes harian iaitu 21 kes.

“Diikuti Kota Kinabalu dan Kota Belud masing-masing sebanyak 19 kes dan Tuaran mencatatkan 16 kes manakala selebihnya, satu angka sahaja.

“Banyak daerah mencatatkan jumlah kes baharu yang lebih rendah dengan empat daripadanya menunjukkan penurunan yang agak signifikan iaitu Kota Kinabalu, Tuaran Papar dan Penampang,” katanya dalam satu kenyataan media, semalam.

Masidi yang juga Menteri Kerajaan Tempatan dan Perumahan merangkap Menteri Kewangan II negeri, berkata jumlah kes harian COVID-19 semalam kekal mencatatkan sebanyak tiga angka.

“Berdasarkan laporan Jabatan Kesihatan Negeri Sabah (JKNS), jumlah kes positif baharu COVID-19 pada hari ini (semalam) adalah sebanyak 122 kes, menjadikan jumlah kumulatif sebanyak 238,668 kes.

“Sebanyak empat kes kematian dilaporkan iaitu masing-masing satu kes di Kota Kinabalu, Keningau, Putatan dan Kudat.

“Bilangan pesakit COVID-19 sembuh ialah 261 menjadikan jumlah kumulatif 230,386 orang.

“Sementara itu, 789 pesakit sedang menerima rawatan iaitu 422 orang menerima rawatan di hospital, 360 orang di Pusat Kuarantin dan Rawatan Berisiko Rendah (PKRC) Awam, enam lagi di Pusat Tahanan Sementara (PTS) dan seorang di fasiliti swasta,” katanya. – BH Online

Ikuti kami di Telegram Untuk Mendapatkan Berita Dari Negeri Sabah: klik 👉 https://t.me/sabahpost


“Kalau tak mampu bela, lepaskanlah…” – Beginilah keadaan menyedihkan Zoo Lok Kawi, Kota Kinabalu

Zoo Lok Kawi yang terletak di Kota Kinabalu, Sabah baru-baru ini telah menjadi perhatian dunia setelah sebuah portal antarabangsa mendedahkan suasana persekitaran zoo itu yang menyedihkan.

Pendedahan yang dibuat oleh The Dodo, tentang beberapa ekor haiwan gajah di zoo itu telah dirantai dan ditempatkan di dalam kandang yang tidak terurus.

8 bulan yang lalu, haiwan-haiwan gajah ini dapat bergerak dengan bebas di kawasan yang damai namun, setelah pengubahsuaian dan pembinaan yang dibuat di zoo telah menjadikan mereka di kurung dengan zalim.

Apa yang lebih menyedihkan adalah haiwan-haiwan ini sepatutnya dapat kembali ke zon bebas selepas pembinaan siap pada Julai 2018, namun sehingga ke hari ini, pembinaan masih dijalankan tanpa sebarang tanda-tanda mahu berakhir.

Dalam masa yang sama, beberapa ekor gajah telah mati akibat hidup dalam keadaan yang tidak dipedulukan ini.

Jika hal ini dibiarkan, lebih banyak haiwan akan mati. Pihak zoo sepatutnya sedar dengan perkara ini dan sekiranya tidak memiliki kemampuan untuk menguruskan haiwan-haiwan ini, mereka sepatutnya melepaskan haiwan-haiwan malang ini ke habitat asal mereka.

Selain daripada gajah, beberapa spesis haiwan yang lain seperti beruang matahari,harimau dan orangutan juga ditempatkan di dalam sangkat kecil yang tidak selesa untuk mereka.

Keadaan ini akan membahayakan haiwan-haiwan dan kemungkinan lebih banyak lagi haiwan akan mati jika di jaga dengan tidak terurus.


Projek pembinaan Empangan Papar dijangka dimulakan tahun depan

PENAMPANG, 24 Mac – Projek pembinaan Empangan Papar dijangka dimulakan selewat-lewatnya pada awal tahun depan selepas kerja-kerja awalan termasuk penyediaan reka bentuk dan teknikal yang sedang dilaksanakan ketika ini disiapkan dalam tempoh enam bulan, kata Menteri Pembangunan Infrastruktur Sabah Datuk Peter Anthony.

Peter berkata kementeriannya juga sedang menunggu laporan keseluruhan daripada jabatan dan agensi berkaitan alam sekitar sebelum kerja-kerja pembinaan empangan itu dilaksanakan.

Menurutnya, pembinaan Empangan Papar perlu dipercepatkan bagi memastikan keperluan bekalan air bersih mencukupi ke kawasan Pantai Barat termasuk Kota Kinabalu, Papar, Penampang, Inanam dan Tuaran memandangkan bekalan air di kawasan berkenaan semakin berkurangan.

“Kementerian telah mengarahkan pelaksanaan Empangan Papar dilakukan dengan segera kerana meskipun ada Empangan Babagon dan beberapa loji air di sekitar Tuaran dan Beaufort, namun, bekalan air masih belum mencukupi.

Jika pembinaan Empangan Papar tidak dilakukan (dikhuatiri) masalah kekurangan bekalan air akan terus berlarutan, apatah lagi penduduk semakin bertambah di Kota Kinabalu dan kawasan sekitar,” katanya kepada pemberita selepas melepaskan peserta larian Sambutan Hari Air Sedunia 2019 peringkat Sabah di sini, hari ini.

Mengenai pembinaan empangan di Ulu Padas, Beaufort, Peter berkata, kementeriannya akan berusaha memastikan pembinaan empangan itu akan dipercepatkan kerana ia bukan sahaja membekalkan air tetapi juga menjana tenaga elektrik untuk keperluan penduduk di Tenom, Sipitang dan Beaufort.